title: Suggestio

text: Suggestio on psykologiassa mikä tahansa yksinkertainen tai monimutkainen kommunikaation muoto, jonka tarkoituksena on saada kohdehenkilö kokemaan asioita tai toimimaan tietyllä tavalla. Se voi olla sanallista tai sitten ei. Se voi pyrkiä saamaan ihmisen toimimaan tahtonsa mukaisesti tai sen vastaisesti. Yleisiä, jokapäiväisiä suggestioita ovat mainokset.


title: Suggestio

text: Puhekielessä suggestio sekoitetaan usein suggestiota edistäviin toimiin kuten sosiaalisiin paineisiin tai hypnoosiin.


title: Suggestio

text: Hypnotisoija Pekka Pakaraisen mukaan "suggestioalttius" eli "suggestibiliteetti" on synnynnäistä.


title: Suggestio

text: Psykologit Wayne Braffman ja Irving Kirsch havaitsivat eräässä tutkimuksessa, että 54 prosenttia hypnotisoiduista koehenkilöistä ei reagoinut annettuihin suggestioihin sen voimakkaammin kuin pelkän mielikuvituksen varassa toimineet. He yllättyivät myös huomatessaan, että 25 prosenttia hypnotisoiduista reagoi annettuihin suggestioihin jopa heikommin kuin pelkkää mielikuvitustaan käyttäneet. Hypnotisointi ei siis välttämättä tuo mitään lisää mielikuvituksen käyttöön, ja voi jopa heikentää suggestioiden vaikutusta.


title: Notosaurit

text: Notosaurit ("Nothosauroidea", suppeammin "Nothosauria") olivat triaskautisia vesimatelijoita, jotka muistuttivat elintavoiltaan hieman hyljettä. Keskimäärin 3 m pitkien notosaurusten niska oli pitkä. Notosaurukset pyydystivät terävillä hampaillaan kaloja. "Nothosauria"-alalahko kehittyi "Pachypleurosauria"-alalahkon notosaureista. Notosauruksille sukua olleista pistosaureista kehittyivät joutsenliskot.


title: Notosaurit

text: Notosaureihin kuuluvat alalahkot ja heimot:


title: Itsesuggestio

text: Itsesuggestio on suggestion laji, jossa henkilö pyrkii vaikuttamaan mieleensä. Itsesuggestiota käytetään esimerkiksi rituaaleissa. Niissä henkilö tietyin menetelmin, esimerkiksi mantroja toistamalla, pyrkii muokkaamaan tietoisuudentilaansa.


title: Itsesuggestio

text: Itsesuggestiota voidaan käyttää myös keskittymisen kohentamiseen. Esimerkiksi shaolin-munkit suggestoivat itselleen kivuttoman tilan. Menetelmänä käytetään mm. meditaatiota. Itsesuggestiota käytetään myös lisäämään mahdollisuutta nähdä selkounia.


title: Itsesuggestio

text: Itsesuggestio voi olla apuna myös painon sekä addiktioiden hallinnassa. Sen tarkoitus on ohjata ihmisen mieltä positiiviseen suuntaan.


title: Billings (Montana)

text: Billings on läntisessä Yhdysvalloissa sijaitsevan Montanan osavaltion suurin kaupunki ja Yellowstonen piirikunnan hallintokeskus. Billings perustettiin vuonna 1882 ja se on kasvanut sittemmin nopeasti. Kaupunki on suuren alueen kaupan keskus ja talouden merkittäviä muita osa-aleuita ovat maatalous ja luonnonvarat. Billingsin asukasluku oli vuoden 2010 väestönlaskennan mukaan 104 170 ja suuremman metropolialueen 158 050.


title: Billings (Montana)

text: Billingsin kaupunki sijaitsee Montanan osavaltion eteläosassa Yellowstone-joen laaksossa. Joki virtaa kaupungin hallinnollisen alueen itärajaa pitkin ja kaupunkia ympäröivällä alueella on vuoria. Billingsin hallinnollisen alueen pinta-ala on 113 km² (vettä 2,8 km²). Kaupungin metropolialue koostuu Yellowstonen, Carbonin ja Golden Valleyn piirikunnista. Jonkin matkan päässä kaupungista sijaitsevat Yellowstonen kansallispuisto ja Little Bighorn Battlefield National Monument.


title: Billings (Montana)

text: Lähialueen vuoret suojaavat kaupunkia talven pahimmalta kylmyydeltä. Ilmaa lämmittävät myös Tyyneltämereltä puhaltavat tuulet, jotka kesäisin vastaavasti viilentävät ilmaa. Sää vaihtelee rajusti etenkin keväisin. Kesät alueella ovat tavallisesti vähäsateisia.


title: Billings (Montana)

text: Nykyisen Billingsin alueen alkuperäisasukkaita eli intiaaneja olivat alun perin bannockit, mutta he joutuivat siirtymään alueelta crow-intiaanien paineesta. Lewisin ja Clarkin retkikunta liikkui alueen läpi vuosina 1805–1806. Clark nimesi läheisen Pompey’s Pillarin kallion retkikunnan oppaana toimineen Sacagawean pojan mukaan. Sittemmin alueella liikkui myös muita eurooppalaistaustaisia matkailijoita, mutta pysyvää asutusta ei pitkään syntynyt paikallisten intiaanien sitkeän vastarinnan takia. Kuuluisa Little Bighornin taistelu käytiin noin 100 kilometriä Billingsistä kaakkoon.


title: Billings (Montana)

text: Northern Pacific Railroad-yhtiö perusti Billingsin vuonna 1882. Paikka oli yhtiöön läntisen rautatien pää ja nimensä kaupunki sai rautatien presidentti Frederick Billingsin mukaan. Vain kuudessa kuukaudessa Billingsin asukasluku oli noussut pariin tuhanteen. Hallinnollisesti erillinen kaupunki muodostettiin vuonna 1885. Liittovaltio jakoi alueelta pientiloja uusille siirtolaisille Homestead Act-lain nojalla. Muuttajat alkoivat kasvattaa karjaa ja viljellä maata. 1900-luvun puolella muuttajia houkuttelivat etenkin lähistön luonnonvarat, kuten hiili ja kaasu. Muuttajia tuli esimerkiksi Japanista, Meksikosta ja Venäjältä. Monet Venäjältä saapuneista olivat venäjänsaksalaisia.


title: Billings (Montana)

text: Maatalous muodostaa huomattavan osuuden Billingsin taloudesta. Yellowstone-joen keinokasteltu laakso kuuluu Yhdysvaltojen tuottavimpiin maatalousalueisiin. Lähellä Billingsiä tuotettuihin maataloustuotteisiin lukeutuvat esimerkiksi sokerijuurikkaat, vihannekset, villa ja karja. Maatalouden pohjalta kaupungissa on elintarviketeollisuutta, kuten esimerkiksi sokerinjalostusta. Huomattava merkitys taloudelle on myös kaupungin lähialueen luonnonvarat, kuten maaöljy, maakaasu ja hiili. Kaupungissa on luonnonvarojen jalostukseen liittyviä laitoksia. Billings on myös suuren alueen tukku- ja vähittäiskaupan keskus.


title: Billings (Montana)

text: Kotitalouksien keskimääräiset vuosittaiset ansiot Billingsissä aikavälillä 2013–2017 olivat 55 585 Yhdysvaltain dollaria ja henkilöä kohden 31 854 dollaria. 10,8 % väestöstä eli köyhyysrajan alapuolella.


title: Billings (Montana)

text: Billingsin asukasluku oli vuoden 2010 väestönlaskennan mukaan 104 170 ja vuoden 2017 arvion mukaan 109 642. Suuremman metropolialueen asukasluku oli vuonna 2010 158 050. Kaupungin asukkaista 90,1 % oli taustaltaan valkoisia (latinot pois lukien 85,5 %), 0,9 % afroamerikkalaisia, 4,4 % intiaaneja, 6,3 % latinoja mistä tahansa rodusta ja 0,6 % aasialaisia. 3,8 % kaupungin asukkaista puhui kotonaan jotakin muuta kieltä kuin englantia ja 2,4 % kaupungin asukkaista oli syntynyt ulkomailla.


title: Bob Mathias

text: Robert Bruce ”Bob” Mathias (17. marraskuuta 1930 Tulare, Kalifornia – 2. syyskuuta 2006 Fresno, Kalifornia) oli yhdysvaltalainen kongressiedustaja, yleisurheilija ja kaksinkertainen kymmenottelun olympiavoittaja.


title: Bob Mathias

text: Bob Mathias alkoi harjoitella kymmenottelua alkuvuodesta 1948 valmentajansa ehdotuksesta. Kesällä hän läpäisi Yhdysvaltojen olympiakarsinnat ja tuli valituksi Lontoon olympialaisiin. Aloittelijana Lontoon kisoissa hän ei tiennyt, että kuulantyöntöringistä ei saa poistua etukautta ja hänen pisin työntönsä hylättiin. Hän kuitenkin voitti olympiakultaa tuloksella 7 139, ja hänestä tuli 17-vuotiaana kaikkien aikojen nuorin miesolympiavoittaja yleisurheilussa.


title: Bob Mathias

text: Olympiakisojen välissä Mathias pelasi amerikkalaista jalkapalloa koulunsa joukkueessa, mutta jatkoi myös yleisurheilua. Vuonna 1950 hän rikkoi kymmenottelun maailmanennätyksen ensimmäistä kertaa.


title: Bob Mathias

text: Helsingissä 1952 Mathias puolusti menestyksellisesti olympiavoittoaan ja voitti häkellyttävällä 912 pisteen erolla tehden uuden maailmanennätyksen 7 887. Hänestä tuli ensimmäinen kymmenottelija, joka on kyennyt kahteen olympiavoittoon. Olympialaisten jälkeen hän lopetti urheilu-uransa.


title: Bob Mathias

text: Vuosina 1967–1975 Mathias oli Yhdysvaltojen edustajainhuoneessa republikaanien edustajana Kaliforniasta.


title: Gal Fridman

text: Gal Fridman (hepr. גל פרידמן, s. 16. syyskuuta 1975 Karkurissa, Israelissa) on israelilainen purjelautailija ja maansa ensimmäinen sekä toistaiseksi ainoa olympiakisojen kultamitalisti.


title: Filippuksen evankeliumi

text: Filippuksen evankeliumi on Uuden testamentin apokryfisiin kirjoihin kuuluva gnostilainen kirjoitus. Sen ainoa yhteys apostoli Filippukseen on se, että hän on ainoa nimeltä mainittu apostoli (s. 73, 91). Kirja itse ei esitä olevansa hänen kirjoittamansa.


title: Filippuksen evankeliumi

text: "Filippuksen evankeliumi" on selvästi yhteydessä varhaiskristillisiin gnostilaisiin perinteisiin. Evankeliumin koptinkielinen käsikirjoitus löydettiin Nag Hammadin kirjastosta vuonna 1945; kyseessä on ainoa säilynyt evankeliumin käsikirjoitus.


title: Filippuksen evankeliumi

text: Tutkijat ovat erimielisiä siitä, oliko kirjoituksen alkuperäinen kieli syyria vai kreikka. James Robinson, joka on kääntänyt tekstin englanniksi, sijoittaa sen 200-luvun jälkimmäiselle puoliskolle ja Syyriaan, koska siinä on merkkejä syyrian kielen sanojen vaikutuksesta, itäisistä kastekäytännöistä ja asketismista. Marvin W. Meyer ("The Ancient Mysteries: A Sourcebook" 1987 p. 235.) on antanut ajoituksen toiselle tai kolmannelle vuosisadalle, ehkä vuosiin 180-250.


title: Filippuksen evankeliumi

text: Wesley W. Isenberg ("The Nag Hammadi Library in English", p. 141) on tulkinnut evankeliumin gnostilaiseksi kristilliseksi sakramentaaliseksi katekismukseksi kasteopetusta varten. Bentley Layton ("The Gnostic Scriptures", p. 325) on tulkinnut kirjan valentinolaiseksi katkelmien antologiaksi. Elaine Pagels ja Martha Lee Turner ovat nähneet sen osoittavan valentinolaista teologiaa. Ian Wilson ("Jesus: The Evidence", 2000 p.88) on sanonut, ettei kirjoitus esitä olevansa erityisen varhainen, vaan että se vaikuttaa pikemminkin kolmannelle ja neljännelle vuosisadalle tyypilliseltä apokryfisen fantasiakirjallisuuden tuotteelta. Enemmistö tutkijoista sijoittaa sen kuitenkin toiselle tai kolmannelle vuosisadalle ja valentinolaiseksi dokumentiksi.


title: Filippuksen evankeliumi

text: "Filippuksen evankeliumi" on kokoelma sanontoja tai aforistisia lausumia ("logia"), joista suurin osa vaikuttaa olevan lainauksia tai katkelmia kadonneista kirjoituksista, ilman mitään kertovaa kontekstia. Kirjan sisältö ei itsessään viittaa siihen, että opetukset olisivat juuri Jeesukselta. Kirjan opetukset esitetään puhtaammassa muodossa kuin "Tuomaan evankeliumissa", koska niitä ei ole sijoitettu mihinkään kehyskertomukseen. Kirja koostuu vain peräkkäisistä opetuksista. Evankeliumi sisältää aforismeja, vertauksia, polemiikkia, kertovaa dialogia, raamatunselityksiä ja vertauskuvallisia tulkintoja (erityisesti koskien Ensimmäistä Mooseksen kirjaa) ja dogmaattisia väittämiä. Tekstin pääteemana on sakramenttien arvo.


title: Filippuksen evankeliumi

text: Wesley Isenberg on tunnistanut kirjan opetuksista seitsemäntoista sanontaa ("logia") jotka voisi laittaa Jeesuksen nimiin. Niistä yhdeksän löytyy myös kanonisista evankeliumeista (55,33-34; 57,3-5; 68,8-12; 68,26-27; 72,33-73,1; 77,18; 83,11-13; 84,7-9; 85,29-31). Uudet sanonnat (55,37-56,3; 58,10-14; 59,25-27; 63,29-30; 64,2-9; 64,10-12; 67,30-35; ja 74,25-27), hän identifioi ne aloittaneiden sanojen perusteella ("hän sanoi", "Herra sanoi" tai "Vapahtaja sanoi"). Ne ovat lyhyitä ja arvoituksellisia ja parhaiten tulkittavissa gnostilaisesta näkökulmasta.


title: Filippuksen evankeliumi

text: Monet kirjan opetuksista ovat mitä selvimmin gnostilaisia ja ovat usein hyvin mystisiä ja arvoituksellisia:


title: Filippuksen evankeliumi

text: Kirjasta käyvat ilmi gnostilaisen initiaation tasot:


title: Filippuksen evankeliumi

text: Jeesus voidaan selvästi löytää evankeliumin keskipisteestä:


title: Filippuksen evankeliumi

text: Näin Meyerin mukaan on selvää, että ilman Jeesusta evankeliumin mainitsemat rituaalit ja mysteerit olisivat ilman kontekstia. Teksti vaikuttaa myös seuraavan valentinolaisten, jotka palvoivat gnostilaista Kristusta, uskomuksia. Kirjoitusta verrataan usein Valentinoksen omaan evankeliumiin, "Totuuden evankeliumiin".


title: Filippuksen evankeliumi

text: Populaarikulttuurissa, kuten Dan Brownin menestyskirjassa "Da Vinci -koodi", on viitattu kahteen Filippuksen evankeliumin osittain vaurioituneeseen kohtaan, jossa Magdalan Maria esitetään Jeesuksen kumppanina ja rakkaimpana opetuslapsena:


title: Filippuksen evankeliumi

text: Näitä kohtia on käytetty tukemaan väitteitä siitä, että Magdalan Maria olisi ollut Jeesuksen puoliso. Samassa evankeliumissa käytetään kuitenkin muualla vaimosta sanaa "šime" ja mainituissa kohdin Mariasta kreikan sanaa "koinônos", joka voi tarkoittaa yhtä hyvin aviopuolisoa, uskontoveria tai liikekumppania. Näin Mariaa ei todennäköisesti haluttu kuvata Jeesuksen puolisoksi. Myös monissa muissa varhaiskristillisissä teksteissä tietty Jeesuksen oppilas kuvataan Jeesukselle erityisen rakkaaksi tai tärkeäksi. On oletettu kyseen olevan siitä, että jokin tietty kristillinen ryhmä katsoi periytyvänsä nimenomaan tietyn oppilaan tai apostolin toiminnasta, ja pyrki vahvistamaan omaa identiteettiään kuvaamalla omaa perustajaansa Jeesuksen tärkeimmäksi oppilaaksi.


title: Heterosuggestio

text: Heterosuggestio on yksi suggestion lajeista. Heterosuggestiossa henkilö tiedostetusti tai tietämättään kohdistaa suggestiovaikutuksen toiseen ihmiseen. Esimerkki tiedostetusta heterosuggestiosta on toisen henkilön hypnoosiin johdattaminen, kun taas esimerkiksi uskonnollinen julistaminen voi olla tiedostamatonta heterosuggestiota.


title: Kauhun kilometrit

text: Kauhun kilometrit on yhdysvaltalainen Steven Spielbergin varhaistyö vuodelta 1971, alun perin televisiolle tehty jännityselokuva, jossa kuvataan maantieraivoa. Pääosassa on Dennis Weaver, jonka vastanäyttelijää, takaa-ajoon lähtevän rekan kuljettajaa, ei näytetä missään vaiheessa kokonaan. Hänen sijastaan Peterbilt 281 -mallinen perävaunullinen rekka kasvaa sivuosanäyttelijän mittoihin. Elokuva esitettiin Yhdysvaltain televisiossa 13. marraskuuta 1971, ja Euroopassa se pääsi teatterilevitykseen. Suomessa elokuvan teatteriensi-ilta oli 6. huhtikuuta 1973.


title: Kauhun kilometrit

text: Elokuva perustuu Richard Mathesonin novelliin Duel, jonka Spielberg löysi "Playboy"-lehdestä ja suostutteli Mathesonin sovittamaan sen elokuvakäsikirjoitukseksi. "Kauhun kilometrit" kuvattiin Kaliforniassa 13 päivässä 450 000 dollarin budjetilla.


title: Kauhun kilometrit

text: Elokuva kertoo keski-ikäisestä David Mannista (Dennis Weaver), joka ajaa Plymouth Valiantillaan tapaamiseen. Puolimatkassa eteen ilmestyy säiliöauto. Rekka suorastaan matelee, niinpä David päättää lähteä ohitukseen, mitä hänen ei olisi kannattanut tehdä.


title: Kauhun kilometrit

text: "Video-oppaassa" vuodelta 1994 Asko Alanen pitää "Kauhun kilometrejä" Spielbergin komeana kisällintyönä ja antaa elokuvalle neljä tähteä viidestä, mikä teoksen mukaan vastaa sanallista arviota ”erinomainen”.


title: Roman Šebrle

text: Roman Šebrle (s. 26. marraskuuta 1974 Lanškroun, Tšekkoslovakia) on tšekkiläinen entinen moniottelija, kymmenottelun olympiavoittaja ja entinen maailmanennätysmies. Hän on ainoa miesmoniottelija, joka on voittanut kultaa olympialaisissa ja niin sisä- kuin ulkoratojenkin MM- ja EM-kilpailuissa.


title: Roman Šebrle

text: Ensimmäisen arvokisamitalinsa Šebrle saavutti vuoden 1999 sisäratojen MM-kisoista Maebashista, missä hän oli seitsenottelussa kolmas. Kymmenottelussa hän saavutti hopeaa Gentin sisäratojen EM-kisoissa vuonna 2000 seitsenottelussa ja Sydneyn kesäolympialaisissa vuonna 2000. Ensimmäisen arvokisavoittonsa hän saavutti vuoden 2001 Lissabonin sisäratojen MM-kilpailujen seitsenottelusta. Saman vuoden toukokuussa Götzisissä Šebrle otteli ensimmäisenä ihmisenä kymmenottelussa yli 9000 pisteen tuloksen, 9026 pistettä. Tulos säilyi maailmanennätyksenä kesäkuuhun 2012 saakka, jolloin Ashton Eaton otteli 9039 pistettä.


title: Roman Šebrle

text: Šebrle voitti kultaa myös Wienin sisäratojen EM-kisoista 2002 ja Münchenin ulkoratojen EM-kisoista samana vuonna. Birminghamin sisäratojen MM-kilpailuissa 2003 hän oli kolmas ja samana vuonna Pariisin ulkoratojen MM-kisoissa hopealla. 2004 Budapestin halli-MM -kisoista hän voitti kultaa samoin kuin Ateenan olympialaisissa. Vuonna 2005 Helsingin MM-kilpailuissa hän oli toinen. Vuoden 2006 Moskovan MM-hallikisoissa hän saavutti pronssia. Osakan vuoden 2007 MM-kisoissa Šebrle kävi kovan kamppailun jamaikalaista Maurice Smithiä vastaan, ja voitti lopulta kullan 32 pisteen erolla.


title: Roman Šebrle

text: Šebrle voitti pronssia Torinon 2009 ja Pariisin 2011 sisäratojen EM-kilpailuissa.


title: Roman Šebrle

text: Šebrle otteli kymmenottelussa 49 kertaa yli 8000 pistettä ja sisäradoilla seitsenottelussa 21 kertaa yli 6000 pistettä. Hän lopetti kilpailu-uransa vuonna 2013.


title: Piimaa

text: Piimaa eli piilevämaa on piilevistä sedimentoitunut maalaji. Piimaa koostuu lähinnä ei-kiteisestä piistä. Piilevät muodostavat ympärilleen kovan piikuoren. Kuoret kasautuvat aikaa myöten vesistöjen pohjalle piimaaksi.


title: Piimaa

text: Piimaata käytetään muun muassa suodatukseen, imeytykseen, kissanhiekkana ja dynamiitin ainesosana.


title: Darrel Brown

text: Darrel Brown (s. 11. lokakuuta 1984) on trinidadtobagolainen pikajuoksija.


title: Darrel Brown

text: Vuonna 2000 Brown sijoittui alle 20-vuotiaiden maailmanmestaruuskilpailuissa sadalla metrillä neljänneksi ja vuonna 2001 Debrecenissä hän voitti alle 18-vuotiaiden maailmanmestaruuden ajalla 10,31. Samana vuonna Edmontonin MM-kisoissa hän juoksi maansa pikaviestijoukkueessa, joka sijoittui alun perin kolmanneksi mutta myöhemmin Yhdysvaltain joukkueen hylkäyksen jälkeen joukkue nousi hopealle. Brown voitti mitalin vain 16 vuoden ja 305 päivän ikäisenä ja on nuorin miespuolinen yleisurheilun MM-kisojen mitalisti. Vuonna 2002 Kingstonissa hän voitti alle 20-vuotiaiden maailmanmestaruuden sadalla metrillä ajalla 10,09 ja pikaviestissä pronssia.


title: Darrel Brown

text: 2003 Pariisin MM-kisoissa Brown oli sadalla metrillä hopealla Kim Collinsin takana ja näin Brownista tuli nuorin mitalisti MM-kisojen sadalla metrillä. 2004 Ateenan olympialaisissa hän sijoittui pikaviestissä seitsemänneksi, mutta jäi sadalla metrillä välieriin. 2005 Helsingin MM-kisoissa hän voitti maansa joukkueessa pikaviestihopeaa. Pekingin olympialaisissa 2008 hän karsiutui 100 metrillä toisissa alkuerissä. Berliinin MM-kilpailuissa 2009 hän juoksi aloitusosuuden maansa pikaviestijoukkueessa, joka saavutti hopeaa uudella maansa ennätyksellä 37,62 s.


title: Darrel Brown

text: Pariisin MM-kisoissa 2003 Brown juoksi 19-vuotiaiden maailmanennätyksen 10,01. Aika säilyi nuorten maailmanennätyksenä kesäkuuhun 2014 saakka, jolloin Trayvon Bromell juoksi ajan 9,97. Brownin henkilökohtainen ennätys sadalla metrillä on 9,99, jonka hän juoksi Port-of-Spainissa 25. kesäkuuta 2005.


title: Berliinin koodeksi

text: Berliinin koodeksi tai Akhmimin koodeksi on koptinkielinen gnostilaisia kirjoituksia sisältänyt papyruskirja eli koodeksi, joka löydettiin Akhmimista, Egyptistä vuonna 1896. Sen virallinen nimi ja numero on "Berolinensis Gnosticus (BG) 8502".


title: Berliinin koodeksi

text: Kirja on peräisin 400-luvulta. Sen papyrussivujen kansina oli nahalla päällystetyt puulevyt. Löytämisen jälkeen kirja vietiin Berliiniin ja käännettiin 1950-luvulla vasta Nag Hammadin löydön jälkeen. Kirjan kirjoituksiin ei kiinnitetty juurikaan huomiota ennen 1970-lukua, jolloin suuri joukko varhaiskristillisyyden tutkijoita kiinnostui siitä Nag Hammadin tekstien aikaansaaman julkisuuden myötä.Löydön sisältöä käsitellään ja kirjat julkaistaan usein yhdessä Nag Hammadin tekstien kanssa. Kaikista muista kirjoista paitsi "Marian evankeliumista" löydettiin versiot myös Nag Hammadista.


title: Ato Boldon

text: Ato Boldon (s. 30. joulukuuta 1973 Port of Spain, Trinidad ja Tobago) on trinidadtobagolainen entinen pikajuoksija.


title: Ato Boldon

text: Boldon muutti 14-vuotiaana Yhdysvaltoihin, missä hän pelasi jalkapalloa. Hän osoittautui lahjakkaaksi pikajuoksijaksi ja lopetti jalkapallon peluun 1990-luvun alkupuolella. Vuonna 1992 hän voitti Soulissa juniorien maailmanmestaruuden sekä 100 että 200 metrillä.


title: Ato Boldon

text: Ensimmäisen aikuisten arvokisamitalinsa Boldon voitti 1995 Göteborgin MM-kisoista, missä hän oli sadalla metrillä kolmas. 1996 Atlantan olympialaisissa hän saavutti pronssia sekä sadalla että kahdellasadalla metrillä. 1997 Ateenassa Boldon voitti 200 metrillä Trinidad ja Tobagon ensimmäisen kultamitalin yleisurheilun MM-kilpailuista. 1998 Kansainyhteisön kisoissa Kuala Lumpurissa hän voitti kultaa sadalla metrillä ajalla 9,88. Vuonna 1999 hän kärsi loukkaantumisista, mutta palasi huippukunnossa 2000 Sydneyn olympialaisiin, missä voitti sadalla metrillä hopeaa ja kahdellasadalla pronssia. Vuonna 2001 hän kärähti efedriinistä, mutta selvisi varoituksella. 2001 Edmontonin MM-kisoissa hän oli aluksi neljännellä sijalla sadan metrin henkilökohtaisessa kilpailussa ja pronssilla viestissä, mutta kun Yhdysvaltain Tim Montgomery jäi kiinni dopingista, nousi hän molemmissa kilpailuissa yhden sijan ylöspäin.


title: Ato Boldon

text: Helmikuussa 2006 Boldon valittiin jäseneksi maansa senaattiin. Huhtikuussa 2007 uutisoitiin että Boldon jättää tehtävänsä kotimaansa parlamentissa ja siirtyy Saudi-Arabiaan pikajuoksuvalmentajaksi.


title: SimTower

text: SimTower (myös SimTower: The Vertical Empire ja The Tower ) on OPeNBooKin kehittämä ja Maxis Softwaren vuonna julkaisema reaaliaikainen simulaatio-/strategiapeli. SimTowerissa rakennetaan pilvenpiirtäjää, jossa on asuntoja, ravintoloita ja toimistoja.


title: Gerda van der Kade-Koudijs

text: Gerda Johanna Marie van der Kade-Koudijs (29. lokakuuta 1923 Rotterdam – 19. maaliskuuta 2015) oli alankomaalainen yleisurheilija.


title: Gerda van der Kade-Koudijs

text: Vuoden 1946 EM-kisoissa van der Kade-Koudijs voitti kultaa pituushypyssä ja 4 × 100 metrin viestissä ja sijoittui 100 metrin juoksussa kuudenneksi. Lontoon olympialaisissa 1948 (yhdessä Xenia Stad-de Jongin, Nettie Witziers-Timmerin ja Fanny Blankers-Koenin kanssa) hän voitti 4 × 100 metrin viestissä kultamitalin. Lontoon kisoissa hän kilpaili myös pituushypyssä, missä sijoittui neljänneksi ja jäi puolen senttimetrin päähän pronssimitalista. 80 metrin aitajuoksussa hän karsiutui välierissä.


title: Juha Siltanen

text: Juha Siltanen (s. 2. syyskuuta 1959 Helsinki) on suomalainen näytelmäkirjailija, esseisti, suomentaja ja teatteriohjaaja.


title: Juha Siltanen

text: Siltanen on kirjoittanut televisio- ja teatterinäytelmiä sekä kuunnelmia. Hän on saanut näytelmistään kotimaisia ja kansainvälisiä palkintoja, muun muassa Pro Finlandia -mitalin vuonna 2007.


title: Juha Siltanen

text: Siltanen on työskennellyt usein myös musiikkiteatterin parissa. Hän on suomentanut näytelmiä englannista, ruotsista ja saksasta, esimerkiksi Harold Pinteriä, William Shakespearea, Edward Albeeta ja Eugene O'Neillia. Hänen omia töitään on käännetty ruotsiksi, englanniksi ja ranskaksi.


title: Juha Siltanen

text: Siltanen on esiintynyt yhdessä ystävänsä M. A. Nummisen kanssa Radio Suomen radioshow Yömyöhässä. Siltanen myös ohjasi Nummisen kirjoittaman saksankielisen kuunnelman ”Einstein, Weinstein, Wittgenstein” suomeksi Turun kaupunginteatteriin. Siltanen on itse kääntänyt ja sovittanut tekstin.


title: Juha Siltanen

text: Valtion kirjallisuustoimikunta myönsi Siltaselle kolmivuotisen taiteilija-apurahan elokuussa 2010.


title: Micheline Ostermeyer

text: Micheline Ostermeyer (23. joulukuuta 1922 Rang-du-Fliers – 17. lokakuuta 2001 Bois-Guillaume) oli ranskalainen yleisurheilija ja olympiavoittaja.


title: Micheline Ostermeyer

text: Micheline Ostermeyer muutti nuorena perheensä mukana Tunisiaan mutta lähetettiin takaisin Ranskaan opiskelemaan pianonsoittoa. Toisen maailmansodan puhjettua hän muutti takaisin Tunisiaan, jossa hän kilpaili koripallossa ja yleisurheilussa.


title: Micheline Ostermeyer

text: Sodan jälkeen Ostermeyer saavutti kuulantyönnössä hopeaa vuoden 1946 EM-kisoissa. Hän valmistui kolme kuukautta ennen Lontoon olympialaisia 1948 pianistiksi. Lontoon kisoissa hän voitti kultaa kuulantyönnössä tuloksella 13,75 ja kiekonheitossa tuloksella 41,92 sekä pronssia korkeushypyssä. Hän lopetti urheilu-uransa vuoden 1950 EM-kisoihin, jossa hän voitti kaksi mitalia (pronssia 80 metrin aitajuoksussa ja kuulantyönnössä). Kilpailu-uransa jälkeen hän työskenteli konserttipianistina.


title: Micheline Ostermeyer

text: Ostermeyer voitti Ranskan mestaruuden kuulantyönnössä kuusi kertaa vuosina 1945–1951, viisiottelussa kahdesti vuosina 1948–1950 sekä korkeushypyssä vuonna 1947, 60 metrin juoksussa vuonna 1948, 80 metrin aitajuoksussa vuonna 1950 ja kiekonheitossa vuonna 1950. Hän paransi Ranskan ennätystä kuulantyönnössä kymmenen kertaa vuosina 1944–1948, kiekonheitossa neljä kertaa 1948–1950 sekä korkeushypyssä kerran vuonna 1946. Hänen kiekonheittoennätyksensä rikkoi Pierrette Boutin vuonna 1960 ja kuulantyöntöennätyksensä Bernadette Burger vuonna 1962.


title: Justin Hawkins

text: Justin Hawkins (s. 17. maaliskuuta 1975) on brittiläinen muusikko, joka on kotoisin Lowestoftista. Hän laulaa ja soittaa soolokitaraa sekä koskettimia The Darkness -nimisessä yhtyeessä. Hän erosi yhtyeestä 12.10.2006 kokaiiniaddiktion vuoksi, jonka jälkeen muut bändin jäsenet perustivat uuden bändin nimeltä Stone Gods. Vuonna 2011 The Darkness palasi yhteen ja vuonna 2012 julkaistiin yhtyeen kolmas albumi Hot Cakes. Hänen veljensä Dan Hawkins on yhtyeen toinen kitaristi. Veljekset myös säveltävät pääosan yhtyeen musiikista. Justin ja Dan soittivat nuorina samoissa yhtyeissä, mutta pikkuveli Dan erotti Justinin aina hänen leikkimielisyytensä vuoksi.


title: Justin Hawkins

text: Kasvaessaan Lowestoftissa, hän opiskeli Kirkleyn lukiossa, mutta vaihtoi koulua Huddersfieldin Technical Collegeen opiskellakseen musiikkialaa.


title: Justin Hawkins

text: Hawkins on erityisen tunnettu koreista asuistaan, korkeasta falsetistaan ja egoistisesta esiintymisestään, jotka jakavat mielipiteitä puolesta ja vastaan. Häntä on useasti verrattu ääneltään Freddie Mercuryyn ja lavakarismansa puolesta David Lee Rothiin.


title: Justin Hawkins

text: Vuonna 2005 Justin alkoi työstää soololevyä nimellä 'British Whale', josta julkaistiin kriitikoilta huonon vastaanoton saanut, mutta singlelistalla kuudenneksi yltänyt 'This Town Ain't Big Enough For Both Of Us'. Seuraava single julkaistiin jalkapallon MM-kisojen alla nimellä 'England'. Kappaleen sanoituksia syytettiin Saksa-vastaisiksi ja kappale nousikin Englannin maajoukkueen epäviralliseksi taistelulauluksi.


title: Arne Åhman

text: Arne Åhman (s. 4. helmikuuta 1925 Nordingrå, Ruotsi) on ruotsalainen entinen kolmiloikkaaja.


title: Arne Åhman

text: Åhman voitti kolmiloikassa kultaa 1948 Lontoon olympialaisissa. Sanotaan, että Åhman sai etua kilpailussa, sillä hän hyppäsi kilpailussa järjestyksessä ensimmäisenä, silloisen maansa ennätystuloksen 15,40, minkä jälkeen vauhdinottorata pehmeni, eivätkä kilpailijat kyenneet vastaamaan hänen suoritukseensa.


title: Xing Huina

text: Xíng Huìnà (, s. 25. helmikuuta 1984 Wéifāng, Shandong, Kiina) on kiinalainen kestävyysjuoksija.


title: Xing Huina

text: Ensimmäisessä aikuisten arvokisojen loppukilpailujuoksussaan, Pariisin 2003 MM-kisojen 10 000 metrillä hän sijoittui seitsemänneksi uudella juniorien maailmanennätysajalla 30.31,55. Vuotta myöhemmin Ateenan olympialaisissa hän voitti 10 000 metrillä olympiakultaa ajalla 30.24,36. Hänen voittonsa oli suuri yllätys, ja hopealle sijoittunut Etiopian Ejegayehu Dibaba kuvitteli aluksi voittaneensa kilpailun, sillä hän luuli Xíngin olleen hänen edellään maaliin tullessa kierroksen jäljessä. Helsingin MM-kisoissa 2005 Xíng oli kympillä neljäs.


title: Xing Huina

text: Xíng Huìnà on 166 senttimetriä pitkä ja painaa 50 kilogrammaa. Hänen juoksutyylinsä on varsin omintakeinen, sillä hänen kätensä eivät tee silminnähtävää liikettä, vaan roikkuvat lähes velttoina sivuilla.


title: SimTunes

text: SimTunes on Electronic Artsin ja Maxisin kehittämä musiikkipeli, joka on julkaistu vuonna 1996. Peli on osa "Sim"-pelisarjaa.


title: SimTunes

text: SimTunesissa pelaajalle annetaan tyhjä kenttä, johon hänen pitää napsia pieniä erivärisiä kuutioita. Kuutioiden yli pitää pistää kulkemaan pieniä soitin-eläimiä. Erivärisistä kuutioista tulee eri ääni. Myös soitin-eläin pitää valita huolellisesti luettelosta, koska eri soittimesta kuuluu eri ääni. Pelikentällä liikkuu monta soitin-eläintä kerralla.


title: WWE SmackDown! vs. Raw

text: WWE SmackDown! vs Raw ("Exciting Pro Wrestling 6: SmackDown! vs. Raw" -nimellä Japanissa) on Yuke's:in kehittämä ja THQ:n julkaisema tietokonepeli. Se on osa "SmackDown vs. Raw" -pelisarjaa, joka perustuu samannimiseen WWE:n vapaapainiohjelmaan.


title: WWE SmackDown! vs. Raw

text: Pelin seuraaja on "WWE SmackDown! vs. Raw 2006". Tämän jatko-osia ovat "WWE SmackDown vs. Raw 2007", "WWE SmackDown vs. Raw 2008" ja "WWE SmackDown vs. Raw 2009".


title: WWE SmackDown! vs. Raw

text: Otteluita voi pelata erilaisissa paikoissa, kuten Armageddonissa, SummerSlamissa, Royal Rumblessa, No Mercyssä ja No Way Outissa, sekä SmackDown! issa, RAWssa ja ECWssä, Wrestlemaniassa, sekä Survivor Seriesissä. Ne saa auki eri tavoilla. ECWn saa kun voittaa Money In The Bank Ladder Matchin Legend tasolla. Wrestlemanian saa kun voittaa seasonissa Wrestlemaniassa olevan ottelun sama juttu Survivor Seriesissä.


title: WWE SmackDown! vs. Raw

text: Pelissä on monia erilaisia otteluita:


title: WWE SmackDown! vs. Raw

text: Diskaukset tunnetaan:


title: WWE SmackDown! vs. Raw

text: -Yksi yhtä vastaan. (singles) Ottelussa pätevät uloslaskut, selätys, luovutus. Ottelussa tuomaria ei saa vahingoittaa ja välineitä (tuoleja, pöytiä ym.) ei saa käyttää.


title: WWE SmackDown! vs. Raw

text: -Joukkue ottelu (tag team), joka tarkoittaa kaksi vastaan kaksi- ottelua.


title: WWE SmackDown! vs. Raw

text: Diskauksia ei tunneta:


title: WWE SmackDown! vs. Raw

text: -Hardcore-ottelussa tulee saada vastustaja selätettyä, tai luovuttamaan.


title: WWE SmackDown! vs. Raw

text: -Häkkiottelussa (steel cage) on tarkoitus päästä kehän ympärillä olevasta häkistä.


title: WWE SmackDown! vs. Raw

text: -Häkkihelvetissä (Hell in a Cell) kehän ympärillä ja kattona on häkki, jota voi käyttää aseena. Ottelun voi voittaa selätyksellä tai luovutuksella.


title: WWE SmackDown! vs. Raw

text: -Last man standingissä on tarkoitus saada vastustaja kymmeneksi sekunniksi tyrmäykseen.


title: WWE SmackDown! vs. Raw

text: -Arkkuottelussa (buried alive) tulee saada vastustaja kehän ulkopuolella olevaan hauta-arkkuun.


title: WWE SmackDown! vs. Raw

text: -Tikapuuottelussa (ladder) täytyy saada tikkaiden avulla katossa roikkuva mestaruusvyö.


title: WWE SmackDown! vs. Raw

text: -Pöytäottelussa (table) tulee saada vastustaja pöydän läpi.


title: WWE SmackDown! vs. Raw

text: -TLC (tables, ladders, chairs) eli pöydät, tikapuut, tuolit on ottelutyyppi, jossa näitä kaikkia kolmea saa käyttää apunaan ottelun voittamiseen.


title: Tukaani (käyttöjärjestelmä)

text: Tukaani oli pääosin suomalaisvoimin kehitetty Slackware Linux -pohjainen ja yhteensopiva Linux -käyttöjärjestelmän jakelupaketti.


title: Totuuden evankeliumi

text: Totuuden evankeliumi, joskus myös Valentinoksen evankeliumi, on Uuden testamentin apokryfisiin kirjoihin kuuluva gnostilainen kirjoitus. Se on yksi Nag Hammadista löydetyistä varhaiskristillisistä kirjoituksista.


title: Totuuden evankeliumi

text: Irenaeus tunsi samannimisen evankeliumin ja hyökkäsi sen gnostilaista sisältöä vastaan julistaen sen harhaoppiseksi. Hän sanoi sen olevan yksi Valentinoksen oppilaiden teoksista. Tutkijat ovat yleisesti Irenaeuksen kanssa samaa mieltä siitä, että kirjoitus on valentinolainen, koska se muistuttaa hyvin paljon Valentinoksen ja hänen seuraajiensa teoksia. Tämän vuoksi evankeliumille on annettu joskus myös Valentinoksen nimi.


title: Totuuden evankeliumi

text: Evankeliumi on kirjoitettu koptin kielellä taitavan runollisesti. Sen teemat esiintyvät syklisesti. Näiden seikkojen vuoksi sitä pidetään yhtenä Nag Hammadin löydön parhaimmista. Sitä arvostetaan sekä kirjallisena työnä että gnostilaisena eksegeesinä kanonisista ja muista evankeliumeista.


title: Totuuden evankeliumi

text: Evankeliumi kuvaa gnostilaisen ajatuksen luomisesta ja pahan alkuperästä Sofian lankeamisen seurauksena, koska tietämättömyys synnyttää pelkoa ja pelko on sumu jossa virhe saa vallan. Tämän vuoksi Sofiasta tuli Norea. Tämän jälkeen Jumala lähetti Jeesuksen alas poistamaan tietämättömyyden, mutta Virhe (henkilöitynä) suuttuu ja naulaa Jeesuksen puuhun.


title: Totuuden evankeliumi

text:
Evankeliumi kuvaa Jeesuksen opettajana saattamassa muut opettajat hämilleen. Hän sanoo heitä typeryksiksi, koska he yrittävät ymmärtää maailmaa analysoimalla lakia. Evankeliumi kuvaa tiedon pelastuksen tuojana. Pelastus on sama kuin ikuinen lepo, tietämättömyys on painajainen. Hyvän paimenen vertaus esitetään esoteerisellä tavalla. Roomalaisessa numerojärjestelmässä vasemmalla kädellä voitiin laskea lukuun 99 saakka, jolloin yksi lammas lisää ei merkinnyt ainoastaan yhtä lammasta lisää vaan siirsi laskutoimituksen oikealle kädelle. Nälkäisten ruokkiminen ja levon antaminen väsyneille selitetään hengellisesti nälkäisten ruokkimisella ja levon antamisella maailmaan väsyneille. Lepo saavutetaan pelastavan tiedon, "gnosiksen", avulla.
Kirjoituksen loppuosa käsittelee Isän ja Pojan välistä suhdetta ja nimen suhdetta omistajaansa. Hyvänä esimerkkinä tästä on evankeliumin lause ""Isän nimi on Poika"", jota ei tullut tulkita niin, että "Poika" oli nimi "Isälle", vaan esoteerisesti niin, että "Poika" oli "nimi", jonka Isä omisti.


title: Addis Abebe

text: Addis Abebe (s. 5. syyskuuta 1970) on etiopialainen entinen kestävyysjuoksija.


title: Addis Abebe

text: Vuoden 1989 maastojuoksun MM-kisoissa Abebe voitti mestaruuden juniorien matkalla. Samana vuonna Afrikan mestaruuskilpailuissa Nigerian Lagosissa hän voitti 10 000 metrillä kultaa ja 5 000 metrillä hopeaa. Afrikan mestaruuskisoissa 1990 Kairossa hän oli 10 000 metrillä pronssilla. Kympillä hän saavutti pronssia myös Barcelonan olympialaisissa 1992. Vuoden 1992 maailmancupissa Havannassa hän voitti 10 000 metrin kilpailun.


title: Addis Abebe

text: Abeben nimi on melkein sama kuin kotimaansa pääkaupungin Addis Abeban nimi, niissä on ainoastaan yhden kirjaimen ero.


title: László Papp

text: László Papp (25. maaliskuuta 1926 Budapest – 16. lokakuuta 2003 Budapest) oli unkarilainen nyrkkeilijä ja kolminkertainen olympiavoittaja. Häntä pidetään yhtenä kaikkien aikojen parhaista nyrkkeilyn olympiavoittajista.


title: László Papp

text: László Papp voitti olympiakultaa kolmissa peräkkäisissä kisoissa: 1948-1956. Hän oli ensimmäinen siihen pystynyt nyrkkeilijä (myöhemmin kuubalaiset Teófilo Stevenson ja Félix Savón ovat voittaneet kolme kultaa). Vuoden 1956 loppuottelussa hän voitti amerikkalaisen José Torresin, tulevan maailmanmestarin.


title: László Papp

text: Vuonna 1957 Papp siirtyi ensimmäisenä niin sanotun itäblokin nyrkkeilijänä ammattilaiseksi ja voitti keskiraskaan sarjan Euroopan mestaruuden vuonna 1962. Unkarin viranomaiset kuitenkin asettivat Pappin matkustuskieltoon, joka vei häneltä mahdollisuuden maailmanmestaruuteen. Ammattilaisuralla hän otteli 29 kertaa: 27 voittoa, joista 21 tyrmäyksellä, ei tappioita, 2 ratkaisematonta.


title: László Papp

text: Vuosina 1971–1992 Papp toimi Unkarin maajoukkueen valmentajana.


title: Norea

text: Norea on hahmo gnostilaisessa kosmologiassa. Hänen sanotaan joskus olleen Aadamin "syzygy" eli naispuolinen vastine, joskus puolestaan Nooan vaimo tai Eevan tytär. Hänen katsotaan olleen myös sama kuin Sofia tämän lankeemuksen jälkeen.


title: Norea

text: Gnostilaisessa ajattelussa Vanhan testamementin jumala Jahve onkin paha Jaldabaoth ja materiaalinen maailma ansa tai vankila. Siksi Norea suostuttelee Nooan lopulta vastustamaan jumalaa ja polttamaan arkin. Jaldabaoth tulee ymmärrettävästi vihaiseksi tästä ja lähettää enkelinsä raiskaaman Norean. Korkeampi, todellinen Jumala lähettää kuitenkin oman enkelinsä suojelemaan häntä ja opettamaan hänelle "gnosista".


title: Norea

text: Norea esiintyy seuraavissa gnostilaisissa kirjoituksissa:


title: Carlo Airoldi

text: Carlo Airoldi (21. syyskuuta 1869 Origgio – 1929) oli italialainen kestävyysjuoksija.


title: Carlo Airoldi

text: Airoldi syntyi maanviljelijäperheeseen Origgiossa Saronnon lähistöllä. Jo nuorena poikana hän kilpaili Varesen alueella juoksukilpailuissa ja myöhemmin myös kansainvälisellä tasolla. Hänen pahin kilpakumppaninsa oli marseillelainen Louis Ortègue. Vuonna 1892 hän voitti Lecco—Milano -kilpailun ja Milano—Torinon. Syyskuussa 1895 hän voitti 1050 kilometriä pitkän ja 12 etapista koostuneen Milano—Barcelona -kilpailun, mistä hän sai palkkiksi 2 000 pesetaa.


title: Carlo Airoldi

text: Airoldi tarvitsi rahaa osallistuakseen 1896 Ateenan olympialaisten maratonille, joten hän solmi sopimuksen "La Bicicletta" -lehden kanssa. Hänen täytyi kävellä Ateenaan Itävalta-Unkarin ja Turkin kautta, noin 70 kilometriä joka päivä, ja lehti raportoi hänen liikkeistään. Saavuttuaan vihdoin perille Ateenaan häntä pidettiin ammattilaisena eikä annettu osallistua kilpailuun. Tähän ratkaisuun hyvin pettyneenä Airoldi yritti myöhemmin urallaan haastaa olympiamaratonin voittajaa Spiridon Luisia juoksukilpailuun, mutta he eivät koskaan kohdanneet. Airoldi jatkoi juoksu-uraansa Sveitsissä, missä hän asui ja oli mennyt naimisiin. Myöhemmin hän muutti Etelä-Afrikkaan etsimään onneaan.


title: Salvatore Antibo

text: Salvatore Antibo (s. 7. helmikuuta 1962 Altofonte, Palermo, Italia) on entinen italialainen kestävyysjuoksija.


title: Salvatore Antibo

text: Antibo sijoittui 10 000 metrillä 1986 EM-kisoissa pronssille Italian ottaessa kolmoisvoiton, 1988 Soulin olympialaisissa hopealle Brahim Boutayebin takana. 1990 Splitin EM-kisoissa hän voitti kultaa sekä 5 000 että 10 000 metrillä. 5 000 metrin kultamitalin hän voitti juoksun alun kaatumisesta huolimatta. 1991 Tokion MM-kisoissa hän yritti 10 000 metrillä omalaatuista taktiikkaa tekemällä pyrähdyksiä, mutta ei selvinnyt mitaleille.


title: Salvatore Antibo

text: Antibon ennätys 10 000 metrillä on 27.16,51 (1989, Helsinki) ja se jäi aikanaan vain 2,70 sekuntia Fernando Mameden silloisesta maailmanennätyksestä.


title: Brucen koodeksi

text: Brucen koodeksi () on vanha gnostilainen käsikirjoitus, jonka omistaa British Museum. Lordi James Bruce hankki koodeksin vuonna 1769 Thebasta, Ylä-Egyptistä. Kirja siirrettiin museoon muiden itämaisten tekstien kanssa vuonna 1842. Se on ollut vuodesta 1848 lähtien Bodleian Libraryssä Oxfordissa.


title: Brucen koodeksi

text: Brucen koodeksi sisältöö ensimmäisen ja toisen Jeun kirjan sekä kolme tekstikatkelmaa – yhden nimeämättömän tekstin, yhden nimeämättömän hymnin sekä kirjoituksen "Sielun matkasta".


title: Brucen koodeksi

text: Koodeksin sisällön käänsivät englanniksi Carl Schmidt (toimittaja) ja Violet Macdermot (kääntäjä) vuonna 1892 nimellä "The Books of Jeu and the Untitled Text in the Bruce Codex".


title: Abel Antón

text: Abel Antón Rodrigo (s. 24. lokakuuta 1962 Ojuel, Soria, Espanja) on espanjalainen kestävyysjuoksija.


title: Abel Antón

text: Helsingin EM-kisoissa 1994 Antón voitti kultaa 10 000 metrin juoksussa ja pronssia 5 000 metrillä. Pian tämän jälkeen hän alkoi keskittyä lähes yksinomaan maratonjuoksuun. Antónin ensimmäinen maraton oli Berliinin maraton vuonna 1996, minkä hän voitti ajalla 2.09.15. Antón voitti myös uransa toisen maratonin 16. maaliskuuta 1997 Etelä-Korean Kyongjussa.


title: Abel Antón

text: Ateenan MM-kisojen 1997 maratonilla Antón lähti 29 kilometrin kohdalla maanmiehensä ja hallitsevan maailmanmestarin Martin Fizin kanssa muilta karkuun ja voitti Fizin lopulta viiden sekunnin erolla. Kaksi vuotta myöhemmin 1999 Sevillan MM-kisojen maratonilla Antón otti 39 kilometrin kohdalla johtopaikkaa pitäneen japanilaisen Nobuyki Saton kiinni ja saavutti ensimmäisenä ihmisenä toisen peräkkäisen MM-kisojen maratonvoiton. 2001 Edmontonin MM-kisoihin silloin 38-vuotias Abel Antón ei lähtenyt tavoittelemaan kolmatta perättäistä voittoaan riitaannuttuaan Espanjan liiton kanssa.


title: Abel Antón

text: Antón on myös viimeisin eurooppalainen Berliinin maratonin voittaja, vuodelta 1996.


title: Abel Antón

text: Antón voitti Espanjan mestaruuden 5 000 metrillä vuosina 1991, 1992 ja 1993 sekä 10 000 metrillä vuonna 1994.


title: Jahnukaiset

text: Jahnukaiset on vuonna 1995 perustettu jazz-yhtye, jonka tyyliä on luonnehdittu mm. selkojazziksi, "jokamiesluokan swingiksi" ja "päiväkerhojatsiksi" (kaiketi erotukseksi yökerhojazzista).


title: Jahnukaiset

text: Orkesterin vakiokokoonpano (2018): Jukka Tilsa, klarinetti; Antti Seppänen, marimba; Pasi Heikura, kitara; Juha Vihusaari, basso; Juppo Paavola, rummut.


title: Jahnukaiset

text: Yhtyeen nimi on hatunnosto Levyraati-ohjelman alkuperäiselle (1961–1980) juontajalle Jaakko Jahnukaiselle. Hänellä oli tapana ujuttaa ohjelmassa pop- ja iskelmälaulujen sekaan yksi jazzkappale, joka lähes poikkeuksetta voitti kisan – raatilaiset kun halusivat esittää kulturellia ja antoivat varmuuden vuoksi 10 pistettä, vaikka eivät olisi ymmärtäneet kappaleesta hiventäkään.


title: Jahnukaiset

text: Harvakseltaan keikkailevan orkesterin vakio-ohjelmistoa ovat mm. kappaleet "Lassie ja Rin Tin Tin", "Piimälimppu" ja "Café con carne". Nimet jo viittaavat, ettei kyse ole tyypillisesti "vaikeana" pidetystä jazzista, jossa soittajien tekninen briljeeraus saattaa maallikosta tuntua olevan itseisarvo.


title: Jahnukaiset

text:
Jahnukaisten viehätys syntyy sarjakuvapiirtäjä Tilsan säveltämistä lyhyistä, yksinkertaisista ja hilpeistä kappaleista, joissa tekninen alkeellisuus ei ole puute vaan pikemminkin voimavara. Musiikintutkija Jarkko Niemi kirjoittaa "Neljä esinettä" -levyn esittelytekstissä:
"Yhtyeen ideassa ja musisoinnissa voi kokea laajemman yhteiskunnallisen sanoman, jota kiristyvän kilpailun ja kaikenlaisen meritokraattisen pinnistelyn turruttamien kansalaisten olisi erittäin terapeuttista pysähtyä kuuntelemaan: “älkää hermoilko, kyllä kaikki järjestyy”.


title: The Principle of Evil Made Flesh

text: The Principle of Evil Made Flesh (Nihil 1 CD) on Cradle of Filthin debyyttialbumi. Levyn kappaleet ovat kokonaisuudessaan yhtyeen omaa käsialaa. Kappaleet sävellettiin yhtyeen yhteistyönä, ja sanoituksista vastasi laulaja Dani Filth.


title: The Principle of Evil Made Flesh

text: Levy on nauhoitettu vuoden 1993 syksyllä ja julkaistu vuonna 1994. Levyn on miksannut ja tuottanut Mags, Academy Studioilla Englannissa. Levyn masteroi The Exchangen Nilesh. Kansikuvat on ottanut Chris Bell, ja artistisesta ohjauksesta on vastannut Nigel Wingrove. Yhtyeen yhteiskuvat on ottanut Paul Harries, ja yksittäiskuvat Mark.


title: Fargo

text: Fargo on kaupunki Yhdysvaltain Keskilännessä sijaitsevan Pohjois-Dakotan osavaltiossa. Fargo on myös osavaltion suurin kaupunki. Kaupunki on perustettu vuonna 1871 ja se sai nimensä Wells-Fargo Express yhtiön perustaja William G. Fargon mukaan. Nykyisin Fargo on oman alueensa tärkeä liikenteen ja vähittäiskaupan keskus.


title: Fargo

text: Fargo sijaitsee Cassin piirikunnassa Pohjois-Dakotan osavaltion kaakkoisosassa. Kaupungin naapurissa on nopeasti kasvanut West Fargon esikaupunki. Fargo on rakennettu Red River -joen varrelle. Joki jakaa kaupunkialueen Pohjois-Dakotan puoleiseen Fargoon ja Moorheadin kaupunkiin Minnesotan osavaltion puolella. Alue Red River -joen laakson ympärillä on tasaista ja avointa.


title: Fargo

text: Kesät alueella ovat tavallisesti lämpimiä, joskin yöt ovat päiviä kylmempiä. Suurin osa alueen sateista sataa huhtikuun ja syyskuun välisenä aikana, jolloin esiintyy myös ukkosmyrskyjä. Talvet alueella ovat kylmiä ja kuivia. Lunta sataa tyypillisesti suhteellisen vähän. Dakota on kuitenkin tunnettu lumimyrskyistään, joiden ominaispiirre ei ole niinkään lumen määrä vaan tasaisesta maantieteestä johtuva kova tuuli.


title: Fargo

text: Fargon kaupungin perusti Northern Pacific Railway- rautatieyhtiö vuonna 1871. Nimensä kaupunki sai Wells-Fargo Express yhtiön William G. Fargon mukaan, joka toimi myös Northern Pacific Railway -yhtiön johtajana. Kaupungin paikka oli suhteellisen turvassa tulvilta ja tarkoitus oli vetää sen kohdalta rautatie joen yli kohti Tyyntä valtamerta. Pian syntyi kuitenkin kilpailua maasta spekuloinnilla rikastumista yrittävien ja rautatieyhtiön kesken. Paikalle muodostui oikeastaan kaksi yhteisöä, rautatieyhtiön tukikohta ja sen työntekijöiden asuttama "Fargo on the Prairie" ja köyhempi muiden asuttama "Fargo in the Timber". Laillisesti alue kuului vielä intiaanien maihin ja rautatieyhtiö yritti saada Fargo in the Timberin asukkaat häädetyksi laittomina tunkeilijoina. Vuonna 1872 paikalle saapuikin liittovaltion joukkoja, mutta paikallisten vetoomuksien johdosta intiaanien kanssa tehtiin sopimus siirtolaisasutuksesta ja paikalliset saivat lopulta jäädä.


title: Fargo

text: Fargoon saapui sen perustamisen jälkeen siirtolaisia etenkin Norjasta. Kaupunkia ympäröivä alue osoittautui varsin hedelmälliseksi viljelymaaksi. Kaupunki kasvoi, vaikka sitä hävittikin 1890-luvulla ensin suuri tulipalo ja muutamaa vuotta myöhemmin jääpadon aiheuttama Red River -joen tulva. Kaupunki on sittemmin tullut tunnetuksi esimerkiksi halvoista asunnoista, hyvästä elintasosta ja korkealuokkaisesta koulutuksesta.


title: Fargo

text: Fargo on suuren alueen vähittäiskaupan keskus. Vähittäiskaupan kulutuksen osuus henkilöä kohden onkin Fargossa kuulunut Yhdysvaltain korkeimpiin. Kaupunkia ympäröivä alue on kuulunut maailman tuottoisimpiin maatalousalueisiin, mikä näkyy myös kaupungin taloudessa. Kaupungissa toimii maatalouteen eri tavoin liittyvää teollisuutta ja tutkimusta. Fargo on myös huomattava kuljetus- ja jakelukeskus. Kaupunki on kahden merkittävän öljyputkijärjestelmän terminaali.


title: Fargo

text: Kotitalouksien keskimääräiset vuosittaiset ansiot Fargossa aikavälillä 2012–2016 olivat 48 060 Yhdysvaltain dollaria ja henkilöä kohden 30 826 dollaria. 14,6 % väestöstä eli köyhyysrajan alapuolella.


title: Fargo

text: Fargon asukasluku oli vuoden 2010 väestönlaskennan mukaan 105 549 ja vuoden 2017 arvion mukaan 122 359. Suuremman metropolialueen asukasluku oli vuonna 2010 208 777. Kaupungin asukkaista 87,1 % oli taustaltaan valkoisia, 4,6 % afroamerikkalaisia, 1,2 % intiaaneja, 3 % latinoja mistä tahansa rodusta ja 3,4 % aasialaisia. 9,4 % kaupungin asukkaista puhui kotonaan jotakin muuta kieltä kuin englantia ja 7,9 % kaupungin asukkaista oli syntynyt ulkomailla.


title: Fargo

text: Fargossa sijaitseva North Dakota State University on perustettu vuonna 1890 ja se on tunnettu maatalouden tutkimuksesta.


title: Fargo

text: Fargossa on paikallista ja alkuperäiskansojen taidetta esittelevä Plains Art Museum, Fargo Air Museum, baseballpelaaja Roger Marisin museo ja Red River Zoo -eläintarha. Kaupungissa toimivat myös Fargo-Moorhead Symphony Orchestra ja Fargo-Moorhead Civic Opera.


title: Dusk and Her Embrace

text:
Dusk and Her Embrace (CDMFN 208) on Cradle of Filthin toinen täyspitkä albumi.
Levyn kappaleet ovat kokonaisuudessaan yhtyeen omaa käsialaa. Kappaleet sävellettiin yhtyeen yhteistyönä, ja sanoituksista vastasi laulaja Dani Filth.


title: Dusk and Her Embrace

text: Levy on nauhoitettu vuoden 1996 syksyllä ja julkaistu samana vuonna.Cradle of Filthin virallisilla kotisivuilla


title: Cruelty and the Beast

text:
Cruelty and the Beast (CDMFN 242) on Cradle of Filthin kolmas täyspitkä albumi.
Levyn kappaleet ovat kokonaisuudessaan yhtyeen omaa käsialaa. Kappaleet sävellettiin yhtyeen yhteistyönä, ja sanoituksista vastasi laulaja Dani Filth. Albumin konsepti käsittelee 1500-luvulla elänyttä unkarilaista kreivitärtä Erzsébet Báthorya.


title: Cruelty and the Beast

text: Levy on nauhoitettu vuoden 1998 alkupuoliskolla ja julkaistu saman vuoden toukokuussa.Cradle of Filthin virallisilla kotisivuilla


title: IK Falken

text: IK Falken on pedersöreläinen urheiluseura. Seuralla on noin 1000 jäsentä ja sillä on toimintaa muun muassa yleisurheilussa, maastohiihdossa, suunnistuksessa. Hiihdossa IK Falken tunnetaan erityisesti viestimenestyksestään. Myös moni Falkenin yleisurheilija on edustanut Suomea kansainvälisellä tasolla.


title: Joutsan Pommi

text: Joutsan Pommi on vuonna 1916 perustettu joutsalainen urheiluseura. Nykyään seuran toiminta keskittyy pääasiassa yleisurheiluun ja maastohiihtoon sekä kuntourheiluun, mutta seuran ohjelmassa on sen historian aikana ollut yli 20 urheilumuotoa. Pommi perustettiin alun perin Joutsan Nuorisoseura ry:n voimistelu- ja urheilujaostoksi.


title: Joutsan Pommi

text: Seuran merkittävimpiä vuosittaisia tapahtumia ovat Joutsan Hiihdot sekä Joutsan Joutopäivät yhteydessä järjestettävä Joutohölkkä. Kesällä järjestetään alueellisia sekä kansallisia yleisurheilukilpailuja. Vuonna 2017 seura järjesti yhdessä Joutsan kunnan kanssa hiihdon Keski-Suomen maakuntaviestin.


title: Joutsan Pommi

text: Pommi oli maastohiihdon kilpaurheilussa vuonna 2005 Suomen paras seura. Menestys juontui pitkälti seuraan vuonna 2002 perustetun Hiihtotiimin varaan. Tunnetuimpia Joutsan Pommin riveissä hiihtäneitä ovat Mika Myllylä, Sami Repo, Matti Heikkinen, Aino-Kaisa Saarinen ja Riitta-Liisa Roponen (o.s. Lassila). Omista juniorihiihtäjistä kansallista arvokisamenestystä ovat saavuttaneet viime vuosikymmeninä mm. Petri Teittinen, Tomi Oittinen, Tuuli Liukkonen sekä ampumahiihtäjät Suvi Minkkinen ja Noora Pura . Muita seuroja nykyisin edustavia Pommin kasvatteja ovat Riikka-Liisa sekä Veli-Matti Räsänen.


title: Joutsan Pommi

text: Yleisurheilussa seuran kulta-aikaa olivat 1960-70 -luvut. Tuolloin seuralla oli mm. maaottelu- sekä arvokisaedustajia. Arvokisoissa mukana olivat keskimatkojen juoksija Juhani Sams sekä pituushypyssä Heikki Mattila. Kansallisesti menestyneitä Pommin edustajia ovat viime vuosikymmenten aikana olleet kymmenottelija Janne Lahtinen sekä korkeushyppääjä Tommy Heino.


title: Joutsan Pommi

text: Vuoden 2006 90-vuotisjuhlien jälkeen seura on keskittynyt omaan junioritoimintaan hiihdossa ja yleisurheilussa. Kansallisesti menestyneitä hiihtäjiä on ollut sekä junioreissa, että ikämiessarjoissa. Yleisurheilussa toimintamuotoina ovat olleet kesäiset yleisurheilukoulut sekä viime vuosina läpi vuoden toiminut junioreiden harjoitusryhmä. Seuran urheilijat ovat saavuttaneet yleisurheilussa piirin- ja aluemestaruuksia.


title: Joutsan Pommi

text: Seuran puheenjohtajana on syksystä 2015 asti toiminut Marko Hartonen. Seura juhli satavuotista taivaltaan 29.10.2016.


title: Gelindo Bordin

text: Gelindo Bordin (s. 2. huhtikuuta 1959 Vicenza, Italia) on entinen italialainen kestävyysjuoksija.


title: Gelindo Bordin

text: Bordin voitti maratonilla kultaa sekä 1986 Stuttgartin EM-kisoissa, 1988 Soulin olympialaisissa että 1990 Splitin EM-kisoissa. 1987 Rooman MM-kisoissa hän oli pronssilla ja 1991 Tokion MM-kisoissa kahdeksas. Soulin olympiamaratonilla Bordin pysytteli kärjen mukana, 25 kilometrin kohdalla joukko alkoi vähitellen harventua ja viisi kilometriä ennen maalia kärkiporukassa oli vain kolme juoksijaa. Bordin meni omia menojaan kun maaliin oli matkaa kilometrin verran.


title: Gelindo Bordin

text: 1992 Barcelonan olympialaisten maratonilla hän joutui keskeyttämään loukattuaan itseään hypätessään kaatuneen juoksijan yli. Pian Barcelonan jälkeen hän lopetti uransa.


title: Dwain Chambers

text: Dwain Chambers (s. 5. huhtikuuta 1978 Lontoo) on brittiläinen pikajuoksija, joka vuonna 2003 jäi kiinni design-steroidi THG:n käytöstä. Kilparadoille hän palasi kilpailukieltonsa jälkeen kesäkuussa 2006.


title: Dwain Chambers

text: Vuonna 1995 Chambers voitti 100 metrillä ja pikaviestissä junioreiden Euroopan-mestaruuden. Vuonna 1997 hän voitti jälleen sekä 100 metrin että pikaviestin junioreiden Euroopan-mestaruuden. 1998 Budapestin EM-kisoissa Chambers sijoittui 100 metrillä hopealle ajalla 10,10. Seuraavan vuoden Sevillan MM-kisoissa hän juoksi 100 metrillä kolmanneksi ajalla 9,97.


title: Dwain Chambers

text: Münchenin EM-kisoissa 2002 Chambers voitti kultaa sekä 100 metrillä että pikaviestissä Ison-Britannian pikaviestijoukkueessa. Syyskuussa 2002 Pariisissa Chambers juoksi ennätyksensä (9,87) sivuten maanmiehensä Linford Christien silloista Euroopan ennätystä. Pariisin MM-kilpailuissa 2003 Chambers sijoittui 100 metrillä neljänneksi ja pikaviestissä toiseksi. Myöhemmin kuitenkin kaikki nämä tulokset, aikavälillä 1.1.2002–6.11.2003, pyyhittiin tilastoista doping-käryn takia.


title: Dwain Chambers

text: Paluunsa jälkeen Chambers voitti EM-kultaa 4×100 metrin viestijuoksussa Göteborgin EM-kisoissa 2006 ja sijoittui seitsemänneksi 100 metrillä. Valencian MM-hallikisoissa 2008 hän voitti hopeaa 60 metrillä. Pekingin olympialaisiin Chambersia ei valittu, sillä Britannian olympiakomitean linjan mukaan olympiajoukkueeseen ei valita dopingin takia kilpailukiellossa olleita urheilijoita. Torinon EM-hallikilpailuissa 2009 hän voitti 60 metrillä Euroopan-mestaruuden ajalla 6,46. Kisojen välierissä hän juoksi uuden Euroopan ennätyksen 6,42.


title: Dwain Chambers

text: Chambers voitti 2009 Euroopan-joukkuemestaruuskilpailuissa 100 ja 200 metrin juoksut. Berliinin MM-kisoissa hän oli 100 metrillä kuudes. Chambers voitti MM-kultaa Dohan sisäratojen MM-kisoissa 2010 60 metrin juoksussa. Barcelonan EM-kilpailuissa 2010 hän oli 100 metrillä viides. Pariisin EM-hallikisoissa 2011 hän sai 60 metrillä hopeaa. Daegun MM-kilpailuissa Chambers hylättiin välierissä varaslähdön vuoksi Istanbulin sisäratojen MM-kilpailuissa 2012 hän saavutti pronssia 60 metrin juoksussa ajalla 6,60.


title: Dwain Chambers

text: Chambers valittiin Ison-Britannian olympiajoukkueeseen Lontoon kisoihin 2012, kun urheilun kansainvälinen vetoomustuomioistuin päätti, ettei sovitettu dopingrangaistus saa olla este urheilijan olympiavalinnalle. Hän karsiutui Lontoossa 100 metrin välierissä, samoin Moskovan MM-kilpailuissa 2013. Sopotin MM-hallikilpailuissa 2014 hän oli 60 metrillä kuudes.


title: Dwain Chambers

text: Chambersin Pariisin MM-kisoissa 2003 antama näyte osoittautui positiiviseksi IAAF:n uusintatesteissä. Marraskuussa 2003 IAAF julkisti Chambersin käryn ja ilmoitti näytteen sisältäneen BALCO-laboratorion kehittämää uutta, niin sanottua design-steroidia THG. Chambersin valmentaja Remi Korchemny kuului BALCO-laboratorion henkilökuntaan.


title: Dwain Chambers

text:
Chambersin 1. elokuuta 2003 jälkeen tehdyt tulokset hylättiin. Näin hän menetti Pariisin MM-kisojen neljännen sijansa, ja Iso-Britannia menetti pikaviestihopeansa. Marraskuussa 2003 Britannian yleisurheiluliitto asetti Chambersin väliaikaiseen kilpailukieltoon, ja myöhemmin helmikuussa 2004 kilpailukielto virallistettiin kahden vuoden mittaiseksi. Kilpailukielto alkoi 7. marraskuuta 2003.
Chambersin kilpailukielto päättyi marraskuussa 2005, ja hän ilmoittikin palaavansa juoksuradoille kesällä 2006. Toukokuussa 2006 IAAF ilmoitti ettei Chambers voisi palata kilparadoille ennen kuin hän olisi palauttanut kaikki vuoden 2003 aikana urheilulla ansaitsemansa rahat, arviolta 180 000 puntaa.


title: Dwain Chambers

text: Kilparadoille Chambers palasi 11. kesäkuuta Englannissa Gatesheadin GP:ssä, jossa hän alkuerissä juoksi ajan 10,33 ja myöhemmin samana päivänä loppukilpailussa 10,07.


title: Dwain Chambers

text: Myöhemmin kesäkuussa 2006 IAAF ilmoitti hylänneensä kaikki Chambersin tulokset aikaväliltä 1.1.2002–1.8.2003, sillä Chambers oli tunnustanut käyttäneensä kiellettyjä aineita jo vuonna 2002. Näin ollen Chambers menetti vuoden 2002 EM-kultansa 100 metriltä, ja Iso-Britannia menetti pikaviestin EM-kullan. 100 metrillä Euroopan mestariksi nousi Portugalin Francis Obikwelu, ja pikaviestissä voittajaksi nousi Ukrainan viestijoukkue.


title: Dwain Chambers

text: Vuonna 2009 ilmestyneessä omaelämäkertakirjassaan "Race Against Me" Chambers kertoi ottaneensa vuoden 2002 aikana yli 300 annosta suoritusta parantavia aineita. Hän kertoi myös läpäisseensä saman vuoden aikana kymmenisen dopingtestiä.


title: Dwain Chambers

text: Doping-kärynsä jälkeen Chambers ilmoitti vaihtavansa lajia amerikkalaiseen jalkapalloon, ja hän harjoittelikin Yhdysvalloissa lajia jonkin verran, mutta lopulta lajinvaihto kariutui, kun hän ei saanut opiskelijaviisumia Yhdysvaltoihin. Maaliskuussa 2007 Chambers osallistui NFL Europan harjoitusleirille Tampassa, Floridassa.


title: Dwain Chambers

text: Lähde:


title: Ninja Sarasalo

text: Ninja Bettina Elisabeth Sarasalo-Tamura (s. 8. toukokuuta 1982 Helsinki) on suomalainen malli ja laulaja. Sarasalo on naimisissa suomalais-japanilaisen Yoshiki Tamuran kanssa ja heillä on kaksi lasta, vuonna 2009 syntynyt Taito-niminen poika ja vuonna 2019 syntynyt, vielä nimetön poika.


title: Ninja Sarasalo

text: Mallin- ja laulajanuransa jälkeen Sarasalo on perustanut kasvisruokayritys Soul Mama’s Kitchenin.


title: Ninja Sarasalo

text: Sarasalo opiskelee joogaohjaajaksi.


title: Ninja Sarasalo

text: Hän on esiintynyt muun muassa Jean-Paul Gaultierin kasvona ja toiminut mallina New Yorkissa, Pariisissa, Tokiossa ja Helsingissä. Hänen kuviaan on julkaistu muun muassa "Ellessä", "GQ:ssa" ja "Voguessa" ja hän on tehnyt mallisopimuksen Garnierin kanssa. Sarasalo on myös esiintynyt HIMin musiikkivideolla ”Right Here in My Arms”. Sarasalo kertoo eksoottisen ulkonäkönsä periytyvän Venäjältä ja Ruotsista.


title: Ninja Sarasalo

text: Ninja Sarasalon, musiikkiuralla taiteilijanimeltään Ninja, ensimmäinen single ”Fashion” ilmestyi vuonna 2006. Single menestyi kohtalaisesti nousten Suomen singlelistan ykköseksi viikolla 11. Toinen single ”Hush Hush” ilmestyi syyskuun alussa ja kolmas ”Champagne” tammikuussa 2007. Ninjan esikoisalbumi "I Don’t Play Guitar" julkaistiin 31. tammikuuta 2007. Syyskuussa 2007 Ninjan Suomessa toisena singlenä julkaistu ”Hush Hush” debytoi Ruotsin virallisen singlelistan 17. sijalla. Parhaimmillaan se nousi listan 11:nneksi. Keväällä 2008 Ninja otti osaa Suomen euroviisukarsintoihin kappaleella ”Battlefield of Love”.


title: Jolanda Batagelj

text: Jolanda Batagelj (o.s. Steblovnik, aik. Čeplak, s. 12. syyskuuta 1976 Celje, Jugoslavia) on slovenialainen keskimatkojen juoksija.


title: Jolanda Batagelj

text: Batageljin toistaiseksi menestyksekkäin vuosi oli 2002, jolloin hän voitti 800 metrillä Wienin sisäratojen EM-kisoista kultaa uudella ME-ajalla 1.55,82. Samana vuonna Münchenin ulkoratojen EM-kisoissa hän voitti myös kultaa. Batagelj on menestynyt 800 metrillä hyvin myös Kultaisessa liigassa ja muissa GP-kisoissa, vaikkakin kyseisellä matkalla Maria Mutola oli Ateenan olympialaisiin saakka lähes puolen vuosikymmenen ajan voittamaton. Ateenan kisoissa Batagelj jäi pronssille voiton mentyä Kelly Holmesille ja hopean maalikamerakuvan perusteella Hasna Benhassille. Aikaisemmin samana vuonna halli-MM-kisoissa hän oli hopealla Mutolan vielä tuolloin voittaessa kultaa. Batagelj saavutti pronssia sisäratojen EM-kilpailuissa Birminghamissa 2007.


title: Jolanda Batagelj

text: Batagelj jäi kiinni erytropoietiinin käytöstä heinäkuussa 2007. Batagelj oli testattu kilpailun ulkopuolella hänen kotonaan Monacossa 18. kesäkuuta 2007. IAAF asetti hänet väliaikaiseen kilpailukieltoon ja maaliskuussa 2008 Slovenian yleisurheiluliitto vahvisti kahden vuoden kilpailukiellon. Kilpailukielto päättyi heinäkuussa 2009.


title: Aulis Ruuth

text: Aulis Ruuth (s. 16. tammikuuta 1951) oli Vasemmistoliiton puoluesihteeri ja puolueen entinen kunnallisasioiden sihteeri. Hänet valittiin Ralf Sundin eron jälkeen puoluesihteeriksi kesäkuun 2001 puoluekokouksessa. Ruuth kuului 1980-luvun puolivälissä Suomen kommunistisen puolueen keskuskomiteaan.


title: Ralf Sund

text: Ralf Sund (s. 30. toukokuuta 1955 Vaasa) on suomalainen poliitikko ja ammattiyhdistysvaikuttaja. Hän toimii STTK:n pääekonomistina. Sund oli Vasemmistoliiton puoluesihteeri vuosina 1995–2001.


title: Ralf Sund

text: Sund on koulutukseltaan valtiotieteiden maisteri. Hän on työskennellyt opettajana ja tutkijana, SAK:n ekonomistina (1986–1988) ja Kemianliiton liittosihteerinä (1989–1995). Hän on toiminut myös muun muassa STTK:n työvoimapoliittisena asiamiehenä sekä kolumnistina "Metro"-lehdessä.


title: Ralf Sund

text: Sund on omistautunut miesasialle kirjoittamalla aiheesta kirjoja ja toimimalla Miessakeissa. Tasa-arvoasiain neuvottelukunta myönsi hänelle vuonna 2011 Miehen työ -palkinnon, jonka perusteena oli Sundin kiinnittämä huomio miesten heikkoon asemaan huoltajuuskysymyksissä avioerojen jälkeen.


title: Ralf Sund

text: Ralf Sundin isä oli Suomen Elintarviketyöläisten Liiton puheenjohtaja Jarl Sund.


title: Iván Pedroso

text: Iván Lázaro Pedroso Soler (s. 17. joulukuuta 1972 Havanna, Kuuba) on kuubalainen pituushyppääjä.


title: Iván Pedroso

text: Pedroso ylitti kahdeksan metriä jo heinäkuussa 1990, 17 vuoden iässä. 1990-luvulla hän kamppaili kansainvälisellä huipulla Carl Lewisin ja Mike Powellin kanssa, mutta kun he lopettivat, ei Pedrosolle tahtonut löytyä varteenotettavia haastajia. Vuonna 1995 Pedroso hyppäsi Sestrieressä 1,2 metrin myötätuuleen tuloksen 896 cm, joka oli senttimetrin pitempi kuin Powellin nimissä ollut maailmanennätys. Ennätystä ei kuitenkaan hyväksytty, koska virkailija oli seissyt tuulimittarin edessä.


title: Iván Pedroso

text: Pedroso on 172 senttimetriä pitkä ja painaa 70 kilogrammaa.


title: Iván Pedroso

text: Silmämääräisesti arvioituna Pedroso on hypännyt yli 9 metrin, tosin yliastutun, hypyn.


title: Iván Pedroso

text: Syyskuussa 2007 Pedroso ilmoitti lopettavansa uransa, mutta helmikuussa 2010 hän osallistui pituuskilpailuun Valenciassa.


title: Iván Pedroso

text: Hänen ennätyksensä on 871 cm, jonka hän hyppäsi Salamancassa 18. heinäkuuta 1995. Sisäradoilla hän on hypännyt 862 cm Maebashissa 7. maaliskuuta 1999. Kolmiloikkaa hän on hypännyt sisäradoilla 16,05 m Havannassa 9. helmikuuta 1991.


title: Sunday Bada

text: Sunday Bada (22. kesäkuuta 1969 Kaduna – 12. joulukuuta 2011 Lagos) oli nigerialainen 400 metrin juoksija ja olympiavoittaja.


title: Sunday Bada

text: Bada voitti 400 metrillä kultaa Pariisin sisäratojen MM-kisoissa 1997. Samalla matkalla hän saavutti hopeaa Toronton vuoden 1993 ja Barcelonan vuoden 1995 halli-MM-kisoista.


title: Sunday Bada

text: Kesäolympialaisiin Bada osallistui kolmesti. Barcelonassa 1992 ja Atlantassa 1996 hän ei yltänyt mitaleille, mutta Sydnessä 2000 hän saavutti alun perin hopeaa Nigerian 4 × 400 metrin viestijuoksun joukkueessa. Antonio Pettigrew´n doping-tuomion jälkeen olympiakultaa voittanut Yhdysvallat hylättiin vuonna 2008, ja vuonna 2012 kansainvälinen olympiakomitea jakoi mitalit uudelleen.


title: Sunday Bada

text: Badan ennätys 400 metrillä ulkoradoilla oli 44,63 sekuntia. Hän oli 188 senttimetriä pitkä ja painoi aktiivivuosinaan 79 kilogrammaa.


title: Anier García

text: Anier García Ortiz (s. 9. maaliskuuta 1976 Santiago de Cuba, Kuuba) on entinen kuubalainen pika-aituri.


title: Anier García

text: Vuonna 1995 Anier García voitti Pan-Amerikan juniorimestaruuden. 1996 Atlantan olympialaisissa hän jäi välieriin. 1997 Pariisin hallimaailmanmestaruuskisoissa hän voitti kultaa 60 metrin aidoissa, mutta kesällä Ateenan MM-kisoissa hän kärsi jalkavammasta eikä saavuttanut huippumenestystä. 1999 hän voitti Pan-Amerikan kisat, mutta jäi Sevillan MM-kisoissa Colin Jacksonin taakse hopealle. 2000 Sydneyn olympialaisissa García saavutti olympiakultaa helpohkon näköisesti 0,16 sekunnin erolla hopeamieheen Terrence Trammeliin. Halli-MM-kisoista hän saavutti hopeaa sekä 2001 Lissabonissa että 2003 Birminghamissa. Vuonna 2003 hänen ulkoratakautensa meni pilalle loukkaantumisen takia. 2004 Ateenan kesäolympialaisista hän saavutti pronssia.


title: Anier García

text: Anier Garcían ennätys 110 metrin aidoissa on tasan 13 sekuntia, minkä hän juoksi Sydneyn olympiafinaalissa 25. syyskuuta 2000.


title: Anier García

text: García lopetti uransa loukkaantumisten takia kauden 2008 jälkeen.


title: Katja Syvärinen

text: Katja Maarika Syvärinen (s. 25. maaliskuuta 1971 Eura) oli Vasemmistoliiton kansanedustaja vuosina 1999–2003. Satakunnan vaalipiiriä edustanut Syvärinen sai eduskuntavaaleissa 1999 4 423 ääntä ja eduskuntavaaleissa 2003, joissa hän putosi eduskunnasta, 4 862 ääntä. Molemmissa vaaleissa puolueen eniten ääniä saanut ehdokas Satakunnassa oli Veijo Puhjo. Syvärinen toimi varsinaisena jäsenenä eduskunnan suuressa valiokunnassa ja kahden valiokunnan, tulevaisuusvaliokunnan ja ympäristövaliokunnan, varajäsenenä.


title: Katja Syvärinen

text: Syvärinen on myös toiminut Vasemmistoliiton puoluevaltuuston puheenjohtajana vuodesta 1998 vuoteen 2010 ja Euran kunnanvaltuutettuna vuodesta 1992 vuoteen 2006. Hän oli Vasemmistoliiton puheenjohtajaehdokkaana toukokuun 2006 ylimääräisessä puoluekokouksessa.


title: Ancient Rites

text: Ancient Rites on belgialainen black metal -yhtye, joka perustettiin vuonna 1988. Sen ensimmäinen demo ilmestyi vuonna 1990 ja ensimmäinen täysimittainen albumi vuonna 1994. Yhtye on kärsinyt runsaasti jäsenien kuolemista, boikoteista, mielenosoituksista ja valheellisesta propagandasta, mutta Gunther Theys on pitänyt sen toiminnassa tähän päivään asti.


title: Kari Virtanen (jalkapallovalmentaja)

text: Kari Virtanen (s. 15. syyskuuta 1958 Piikkiö) on suomalainen jalkapallovalmentaja ja entinen jalkapalloilija. Kaudella 2018 hän toimii Veikkausliigassa pelaavan FC Interin apuvalmentajana.


title: Kari Virtanen (jalkapallovalmentaja)

text: Pelaajauransa Virtanen aloitti Piikkiön Palloseuran junioreissa. Virtanen pelasi keskuspuolustajana, vasempana laitapuolustajana sekä keskikenttäpelaajana. Hän ei urallaan saanut kertaakaan punaista korttia. SM-tasolla Virtanen aloitti 18-vuotiaana Turun Palloseuran paidassa, jonka jälkeen hän siirtyi vuonna 1980 Ruotsiin IFK Eskilstunan riveihin. Ruotsissa Virtanen esiintyi myös AIK:n mustassa paidassa vuosina 1983–1985 voittaen Ruotsin cupin vuonna 1985. Samassa Cupin voittaneessa ottelussa piikkiöläislähtöinen Virtanen syötti rangaistuspotkun. Pieni siirto eteen, jolloin maalivahti aavisti, jonka jälkeen joukkuekaverilla oli helppo työ tehdä maali. Virtanen opetti kikan Piikkiön Palloseuran jalkapallokoulussa vuonna 1990, joka johti siihen, että kaikki ammutut rangaistuspotkut kylän nappulaliigassa olivat siirtoja. Tämän jälkeen Virtanen palasi Suomeen, jossa hän oli heti seuraavana vuonna voittamassa vuorostaan Suomen Cupia Rovaniemen Palloseuran paidassa. Virtanen edusti pääsarjassa myös Kemin Palloseuraa ja Kuusankosken Kumua.


title: Kari Virtanen (jalkapallovalmentaja)

text: Maajoukkueessa Virtanen pelasi 37 maaottelua, joissa hän teki yhden maalin. Hän oli maajoukkueen runkopelaajia Moskovan olympialaisissa 1980.Pelaajauransa jälkeen Virtanen siirtyi valmentajaksi. Veikkausliigassa hän oli Rovaniemen Palloseuran peräsimessä vuosina 1997–1999, jonka jälkeen hän toimi FC Interin organisaatiossa nostaen muun muassa reservijoukkue VG-62:n aikoinaan Kakkosesta Ykköseen.


title: Kari Virtanen (jalkapallovalmentaja)

text: FC Interin päävalmentajana Virtanen aloitti vuonna 2003 vain kaksi viikkoa ennen uuden kauden alkua edellisen valmentajan Pertti Lundellin siirryttyä sivuun terveydellisistä syistä. Kaudeksi 2004 Interin valmennustiimiin tuli mukaan ruotsalainen Jan Stahre taktisen päävalmentajan nimikkeellä Virtasen jatkaessa päävalmentajan tittelillä. Stahre ehti olla mukana kaksi kautta ennen seuran jättämistään kauden 2005 loputtua. Näin Virtanen oli kauden 2006 jälleen yksin Interin valmennusvastuussa. Virtasen työt Interin peräsimessä päättyivät kuitenkin 16. syyskuuta 2006. Joukkue oli ajautunut putoamiskamppailuun ja näin Virtanen korvattiin René van Eckillä. Virtasen parhaaksi saavutukseksi Interin peräsimessä jäi neljäs sija vuonna 2004.


title: Kari Virtanen (jalkapallovalmentaja)

text: Kaudella 2007 Virtanen aloitti Ykkösessä pelaavan Rovaniemen Palloseuran päävalmentajana. Hän nosti seuran liigaan RoPSin voitettua karsinnassa FC Viikingit. Kauden päätyttyä Virtanen ilmoitti kuitenkin jättävän tehtävänsä henkilökohtaisiin syihin vedoten.


title: Kari Virtanen (jalkapallovalmentaja)

text: Tämän jälkeen Virtanen toimi TPS:n juniorivalmentajana valmentaen seuran B- ja C-junioreita vuonna 2008 sekä A-junioreita 2009. Vuonna 2011 hän puolestaan toimi Kolmosessa pelanneen PIF:n valmentajana.


title: Kari Virtanen (jalkapallovalmentaja)

text: Marraskuussa 2011 ilmoitettiin Virtasen paluusta Rovaniemelle hänen allekirjoitettua kaudet 2012–2013 kattavan sopimuksen Ykköseen pudonneen RoPSin kanssa. RoPS nousi kaudeksi 2013 Veikkausliigaan. Kaudella 2013 Virtanen luotsasi RoPSin Suomen cupin mestariksi 27 vuoden tauon jälkeen. Finaalissa RoPS kaatoi Kuopion Palloseuran 2-1.


title: Kari Virtanen (jalkapallovalmentaja)

text: Vuosina 2014-2015 Virtanen toimi Åbo IFK:n ja Ekenäs IF:n valmennusryhmissä. Veikkausliigavalmentajaksi Virtanen palasi kaudella 2016, kun hän otti yhdessä Peter Lundbergin kanssa valmennusvastuun IFK Mariehamnissa. Kaksikko luotsasi IFK:n Veikkausliigan mestariksi. Heidät valittiin myös vuoden liigavalmentajiksi. Mestaruuskauden jälkeen Virtanen siirtyi valmennustehtävistä IFK:n neuvonantajaksi.


title: Mongoli

text: Mongoli tarkoittaa seuraavia asioita:


title: Janez Janša

text: Janez Janša (s. 17. syyskuuta 1958) on slovenialainen poliitikko. Hän toimi maansa pääministerinä vuosina 2004–2008 ja 2012–2013. Janša on johtanut Slovenian demokraattista puoluetta (Slovenska demokratska stranka; SDS) vuodesta 1993.


title: Janez Janša

text: Vuosina 1990–1994 Janša oli puolustusministerinä muun muassa lyhyen Slovenian sodan aikana.


title: Janez Janša

text: Janša, syntyjään "Ivan Janša", syntyi katolilaiseen työläisperheeseen Grosupljessa, Ljubljanan eteläpuolella. Janeziksi häntä sanottiin jo nuorella iällä. Hänen isänsä oli entinen Slovensko Domobranstvon (SD) tai "Slowenische Landeswehrin" mies, mutta häntä ei rangaistu toisen maailmansodan jälkeen hänen nuoren ikänsä vuoksi.


title: Janez Janša

text: Janša valmistui vuonna 1982 Ljubljanan yliopistosta puolustusopintojen alalta ja pääsi Slovenian sosialistisen tasavallan puolustussihteeristön harjoittelijaksi.


title: Janez Janša

text: Vuonna 1983 Janša kirjoitti Jugoslavian demokraattisten uudistusten myötä ensimmäiset Jugoslavian kansanarmeijaa arvostelevat artikkelit Mladina-lehteen. Niiden seurauksena häneltä estettiin uudelleenvalinta Sosialistisen nuorisoliiton komiteaan ja hänen passinsa takavarikoitiin. Kirjoittajat arvostelivat muun muassa puolustusministeri Branko Mamulaa aseiden myynnistä nälänhädästä kärsivään Etiopiaan.


title: Janez Janša

text: Toukokuussa 1988 Janša pidätettiin ja tuomittiin sotilasoikeudessa kolmen muun Mladinan journalistin kanssa 18 kuukauden vankeuteen sotilassalaisuuksien paljastamisesta. Niin sanotusta JBTZ-oikeudenkäynnistä (Janša, Borštner, Tasić, Zavrl) tuli mediatapahtuma, joka etäännytti Sloveniaa Jugoslaviasta ja johti mielenosoituksiin syytettyjen puolesta. Muun muassa se että oikeudenkäynnissä käytettiin serbokroaattia eikä sloveniaa herätti närää. Janša vapautettiin kuuden kuukauden vankeuden jälkeen ja hän ryhtyi Demokracija-viikkolehden toimittajaksi.


title: Janez Janša

text: Vuonna 1989 Janša oli perustamassa erästä ensimmäisistä oppositiopuolueista Slovenian Demokraattista Liittoa (SDZ) ja hänestä tuli sen ensimmäinen varapuheenjohtaja ja myöhemmin puoluehallituksen puheenjohtaja.


title: Janez Janša

text: Ensimmäisten toukokuussa 1990 pidettyjen vapaiden vaalien jälkeen Janšasta tuli Lojze Peterlen hallituksen puolustusministeri. Hän toimi tehtävässä Slovenian itsenäisyyssodan aikana vuonna 1991. Janša jatkoi puolustusministerinä maaliskuuhun 1994, kunnes pääministeri Janez Drnovšek erotti hänet seurauksena syytöksistä koskien armeijan sekaantumista siviilioikeuslaitoksen asioihin. Riippumaton tutkimus vapautti hänet näistä syytöksistä.


title: Janez Janša

text: SDZ-puolueen hajoamisen jälkeen vuonna 1992 Janša liittyi Slovenian Sosiaalidemokraattiseen Puolueeseen ja hänet valittiin toukokuussa 1993 sen johtoon edellisen johtajan Jože Pučnikin tuella. Janšan johdolla puolue anoi vuonna 2000 Euroopan kansanpuolueen jäsenyyttä ja sen nimi muutettiin 2003 Slovenian Demokraattiseksi Puolueeksi.


title: Janez Janša

text: Janša oli uudelleen puolustusministerinä kesäkuusta 2000 marraskuuhun 2000 Andrej Bajukin lyhytaikaisessa oikeistohallituksessa. Hän jatkoi oppositiossa aina lokakuuhun 2004 SDS:n voittamiin vaaleihin saakka.


title: Janez Janša

text: Myöhemmin esitettiin väitteitä että Janša sopi vuonna 2004 Kroatian pääministeri Ivo Sanaderin kanssa välikohtauksen järjestämisestä maiden rajalla, jonka avulla mustamaalattaisiin Slovenian LDS:n vasemmistohallitusta.


title: Janez Janša

text: Yleisradion tutkivan journalismin MOT-televisio-ohjelma lähetti 1. syyskuuta 2008 ohjelman, jossa suorasukaisesti syytettiin tuolloin Janez Janšaa sekä Slovenian puolustusministeriön virkamiehiä väitetystä lahjustenotosta, joka väitetysti liittyy suomalaisen Patria-sotateollisuuskonsernin asekauppoihin Sloveniassa.


title: Janez Janša

text: Joulukuussa 2011 Ljubljanan käräjäoikeus määräsi Ylen maksamaan Janšalle 15 000 euroa vahingonkorvauksia. Hän oli vaatinut 1,5 miljoonaa. Yle valitti käräjäoikeuden päätöksestä. Ljubljanalaisen korkeamman tuomioistuimen mukaan alempi tuomioistuin ei ottanut huomioon kaikkia asiaan vaikuttavia todisteita. Kunnianloukkaustuomion käsittely siirtyi korkeimmasta oikeudesta uudelleen alempaan oikeuteen. Uudessa käsittelyssä alioikeutta vaadittiin selvittämään ohjelman taustat tarkemmin. Huhtikuussa 2014 syytteet Yleä ja toimittaja Magnus Berglundia vastaan kumottiin ja Janša määrättiin maksamaan heille 15 000 euron korvaukset korkoineen.


title: Janez Janša

text: Kesäkuussa 2013 slovenialainen oikeusistuin tuomitsi Janšan kahden vuoden ehdottomaan vankeuteen lahjusten ottamisesta Patria-kaupoissa.


title: Janez Janša

text:
Janša tuomittiin kesäkuussa 2013, korkein oikeus vahvisti tuomion, mutta
perustuslaillinen oikeus kumosi tuomiot 23. huhtikuuta 2015 ja palautti jutun käsiteltäväksi uudelleen alusta.
Alempi oikeusaste totesi asian vanhentuneeksi ja Jansa vapautui syytteistä.


title: Janez Janša

text:
Pahorin hallituksen kaaduttua maassa jouduttiin vuonna 2011 ennenaikaisiin parlamenttivaaleihin, joissa suurimmaksi nousi Zoran Jankovićin Positiivinen Slovenia -puolue. Se ei kuitenkaan pystynyt muodostamaan yksinään hallitusta, ja oikeiston tuella (Uusi Slovenia, DeSUS ja Gregor Virantin lista) Janša palasi pääministeriksi helmikuussa 2012.
Helmikuussa 2013 Janšan hallitus sai epäluottamuslauseen ja hän joutui eroamaan.


title: Janez Janša

text: Kesän 2018 vaaleissa Jansan SDS-puolue nousi suurimmaksi. Maassa järjestettiin ennenaikaiset vaalit, kun pääministeri Miro Cerar erosi maaliskuussa 2018.


title: Bob Richards

text: Robert Eugene ”Bob” Richards (s. 20. helmikuuta 1926 Champaign) on yhdysvaltalainen pastori ja poliitikko sekä yleisurheilun olympiavoittaja.


title: Bob Richards

text: Richards osallistui kolmiin olympialaisiin: Lontoossa 1948, Helsingissä 1952 ja Melbournessa 1956 seiväshyppyyn sekä vuoden 1956 kisoissa myös kymmenotteluun. Lontoossa hän voitti seiväshypyssä pronssia tuloksella 420, kaksissa seuraavissa kisoissa hän oli kultamitalisti. Richards on toistaiseksi ainoa miesten seiväshypyn kaksinkertainen olympiavoittaja ja kolminkertainen olympiamitalisti.


title: Bob Richards

text: Richards oli vuoden 1952 Helsingin kisoihin osallistuessaan jo pappi ja teologian professori Kaliforniassa. Vuonna 1958 hänestä tuli ensimmäinen Wheaties-muropaketin kannessa esiintynyt urheilija. Hän oli fyysisen kunnon puolestapuhuja, ja oli mukana perustamassa Wheaties Sporting Foundationia.


title: Bob Richards

text: Myös Richardsin pojat ovat kumpikin harrastaneet seiväshyppyä. Brandon Richards teki siinä muun muassa kansallisen high schoolien ennätyksen. Bob Richards valittiin Yhdysvaltain Olympic Hall of Fameen vuonna 1983.


title: Bob Richards

text: Vuonna 1984 Bob Richards oli ehdokkaana Yhdysvaltojen presidentinvaaleissa, joissa hän edusti uutta äärioikeistolaista Yhdysvaltojen populistipuoluetta. Hän sai yhdessä Maureen Salamanin kanssa 66 324 ääntä.


title: Kvinoa

text: Kvinoa eli kinua ("Chenopodium quinoa") on eteläamerikkalainen hiilihydraattipitoinen ruokakasvi. Se ei ole heinäkasvi kuten viljat, mutta sitä käytetään ruoanvalmistuksessa viljojen tapaan. Sen lehtiä voidaan syödä lehtivihanneksen tapaan. Kvinoan tunnetuimpia sukulaisia ovat jauhosavikka, punajuuri ja pinaatti.


title: Kvinoa

text: Kvinoaa on viljelty Andeilla noin viisituhatta vuotta. Se oli inkojen tärkein viljelyskasvi. Ennen maissin yleistymistä sitä viljeltiin myös Pohjois-Amerikan puolella. Nykyään kvinoa kiinnostaa länsimaissa etenkin keliakiaa sairastavia, koska se on luontaisesti gluteeniton.


title: Kvinoa

text: Kvinoan siemenet kypsyvät noin 15 minuutissa. Sitä käytetään riisin tapaan.


title: Kvinoa

text: Kvinoa sisältää kaikkia ihmisen tarvitsemia välttämättömiä aminohappoja oikeassa suhteessa, mikä on harvinaista kasvikunnan tuotteissa. Kvinoassa on enemmän proteiinia kuin riisissä tai muissa viljoissa, ja se sisältää paljon ravintokuitua, fosforia, rautaa ja magnesiumia.


title: Kvinoa

text: Kvinoa on yksivuotinen kasvi, joka saattaa kasvaa 2,5 m korkeaksi. Lehdet ovat pitkulaiset, ja siemenet muodostavat rypäsmäisiä röyhyjä. Se viihtyy aurinkoisella kasvupaikalla, kuivassa maassa. Siemenen pinta on karvaan, lievästi myrkyllisen saponiinin peitossa, minkä takia siemenet on pestävä tai kuorittava ennen ruoaksi valmistamista. Aineen etuna on kuitenkin se, että esimerkiksi linnut jättävät sadon rauhaan. Saponiinipitoisuutta on yritetty jalostamalla alentaa, mutta saponiinittomat lajikkeet tulevat liian helposti lintujen syömiksi. Kvinoan lehdissä on oksaalihappoa.


title: Kvinoa

text: Maa- ja elintarviketalouden tutkimuskeskus (MTT) julkisti vuonna 2013, että MTT on 15 vuoden jalostuksella pystynyt tuottamaan vihdoin kvinoalajikkeen, joka kestää myös Suomen pohjoista ilmastoa. Nykyään kotimaista kvinoaa saa tavallisista ruokakaupoista.


title: Daimio

text: Daimio eli daimyō () oli japanilaisen lääninherran arvonimi 1100-luvulta 1800-luvulle. Sananmukaisesti se tarkoittaa suurta nimeä. Nimitystä käytetään joskus myös mahtisukujen päämiehistä. Shōgun valittiin tyypillisesti daimioiden joukosta. Daimioiden määrä vaihteli, mutta keskimäärin heitä oli yhtäaikaisesti noin 250 ympäri Japania.


title: Daimio

text: Ennen Edo-kautta termillä "daimio" ei ollut vakiintunutta merkitystä. Se kuitenkin muodostui tarkoittamaan sotureita tai heidän jälkeiläisiään, joiden läänit tuottivat arviolta 10 000 "kokua" riisiä tai vastaavaa summaa muita tuotteita. Termin käytössä esiintyi kuitenkin poikkeuksia myös Edo-kaudella.


title: Daimio

text: Daimiot käyttivät vaatetuksessaan yleensä violettia väritystä. Vaalea ja tumma purppura vaihtuivat tummaan tai vaaleaan vihreään, punaiseen ja lopulta mustaan. Vaatetuksen värin määritti, kuinka korkeassa asemassa daimio oli. Kaikkein korkeimmissa arvoissa olevat daimiot luettiin jalosukuisiin.


title: Daimio

text: Vuoden 1600 Sekigaharan taistelu aloitti Edo-kauden. Shōgun Tokugawa Ieyasu järjesti vanhat klaanit ja provinssit ("kuni") uuteen järjestykseen ("han") riisintuotannon mukaan. Daimiotkin jaettiin kolmeen ryhmään. Jakoperusteena oli daimion suhde johtavaan Tokugawan sukuun. "Shinpan"-ryhmään sijoitettiin sukulaiset, "fudai"t olivat olleet Tokugawan liittolaisia ja "tozama"t taasen suvun vihollisia. Vuoden 1800 aikoihin Japanissa oli 170 daimiota.


title: Daimio

text: Shinpan-daimioille annettiin laajat han-alueet johdettavikseen. Muutamalle fudai-daimiolle annettiin suurehkot alueet, mutta useimmat saivat pienen. Fudait aseteltiin strategisesti puolustamaan kauppateiden alueita ja muita tärkeitä kohteita. Monet fudai-daimiot saivat myös paikkoja Edon shōgunaatissa, ja jotkut jopa "rōjū"n arvonimen. Fudain ja tozaman erona olivat juuri nämä hallinnosta tarjotut paikat: Tozamat eivät niitä saaneet.


title: Daimio

text: Eräät tozama-daimiot saivat itselleen laajoja läänityksiä, kun taas toiset heistä olivat vain kuuluisia kuten Mori no Nagato, Shimazu no Satsuma, Date no Sendai ja Uesugi no Yonezawa. Shōgun Tokugawa piti heitä uhkana ja pelkäsi heidän mahdollisesti kapinoivan, mutta silti shogun-perheen ja tozamien kesken solmittiin onnistuneita avioliittoja.


title: Daimio

text: "Sankin kōtai" -järjestelmän mukaan kaikki daimiot joutuivat viettämään joka toisen vuoden Edossa jättäen perheensä omille "han"eilleen. Tämä paransi daimioiden toiminnan kontrollia. Ajan myötä Tokugawat keksivät uusia järjestelmiä, joilla daimiot pidettiin valvovan silmän alla. Heidät määrättiin osittain rahoittamaan julkisten teiden rakennusta eivätkä he saaneet rakentaa laivoja tai linnoituksia. Muitakaan sotilaallisen voiman osoituksia kiellettiin esittämästä.


title: Daimio

text: Valvontajärjestelmien ja ylenmääräisen rahanmenon vuoksi daimiot kääntyivät Tokugawan shogunaattia vastaan Meijin uudistuksessa. Uudistuksen jälkeen, vuonna 1869 daimiot ja "kuge"t muodostivat uuden aristokraattisen luokan nimeltään "kazoku".


title: Daimio

text: Vuonna 1871 hanit kumottiin, uudet aluejärjestelmät laadittiin, ja daimioiden aikakausi oli virallisesti ohi.


title: Ahmed Adnan Saygun

text: Ahmed Adnan Saygun (7. syyskuuta 1907 İzmir – 6. tammikuuta 1991 Istanbul) oli turkkilainen säveltäjä, musiikintutkija ja musiikkikirjailija. Hän aloitti musiikinopintonsa 13-vuotiaana. Vuonna 1928 hän lähti Pariisiin opiskelemaan. Hän palasi Turkkiin vuonna 1931. Vuonna 1936 Saygun alkoi opettaa musiikkia konservatoriossa Istanbulissa. Vuosina 1964–1972 hän opetti musiikkia Ankarassa. Hän kuoli Istanbulissa vuonna 1991.


title: Ahmed Adnan Saygun

text: Saygunin tuotantoon kuuluu muun muassa oopperat "Özsoy" (1934), "Taşbebek" (1934), "Kerem" (1947–1952), "Köroğlu" (1973) ja "Gılgamış" (1983) sekä viisi sinfoniaa.


title: Tilda Löthman-Koponen

text: Matilda (Tilda) Aurora Löthman-Koponen (22. marraskuuta 1874 Leppävirta – 17. maaliskuuta 1962 Leppävirta) oli suomalainen poliitikko. Löthman-Koponen oli kansanedustaja 21 istuntokauden ajan vuosien 1910 ja 1945 välillä. Hän edusti aluksi nuorsuomalaisia ja 1920-luvulta alkaen maalaisliittoa. Löthman-Koponen ajoi eduskunnassa etenkin alaikäisten ja naisten oikeuksia. Hän oli kiinnostunut myös raittius- ja nuorisoseuroista sekä sairaista ja senioreista.


title: Tilda Löthman-Koponen

text: Leppävirtalainen Löthman-Koponen oli ammatiltaan kansakoulunopettaja (valmistunut 1897) ja maatilan emäntä, myöhemmin myös Suonenjoen emäntäkoulun opettaja. Eduskunnassa hän edusti aina Kuopion läänin läntistä vaalipiiriä (nykyinen Pohjois-Savon vaalipiiri).


title: Jauhosavikka

text: Jauhosavikka ("Chenopodium album", syn. "C. viride") on monimuotoinen, yksivuotinen vihreä rikkakasvi. Laji on levinnyt erittäin laajalle ihmisasutuksen mukana. Jauhosavikan suomalaisia kutsumanimiä ovat muun muassa saviheinä, savipuoli, savipää ja saviruoho. Suomessa kasvia pidetään muinaistulokkaana, ja kasvimailla se on yleinen rikkaruoho. Kasvia on käytetty rehuksi ja hätäravinnoksi sekä kasvisravintona, mutta sen sisältämä oksaalihappo rajoittaa laajamittaista ravintokäyttöä.


title: Jauhosavikka

text: Jauhosavikka kasvaa 10–100 senttimetriä, joskus jopa 150 senttimetriä korkeaksi. Kasvin nuoret osat ovat tavallisesti jauhoisia. Varsi on pysty, tavallisesti koko mitaltaan haarainen ja kova. Väriltään varsi on vihreä- tai punaraitainen, lehtihangat ovat usein punaisia. Kierteisesti olevat lehdet ovat usein väriltään likaisen harmaanvihreitä. Lehtilapa on kasvin keskiosissa kooltaan tavallisesti 2–7 senttimetriä ja muodoltaan vinoneliömäisen puikea, usein melko niukka- ja tylppähampainen, joskus myös ehytlaitainen. Ylempien lehtien lapa on suikea, ehytlaitainen ja usein otakärkinen. Vihreä kukinto on pitkälti lehdetön ja muodoltaan vaihteleva: se on joko tiheä ja tähkämäinen tai harsu ja terttumainen. Kukinnon sykeröt ovat usein pienehköjä ja tiheitä. Suomessa jauhosavikka kukkii heinä-syyskuussa. Pähkylä on kehän muodostaman hedelmäverhiön suojaama. Musta siemen on vaaka-asennossa, 1,2–1,5 mm pitkä, ympärykseltään soikeahko tai lähes pyöreä, melko teräväreunainen sekä pinnaltaan sileä tai säteen suuntaan hieman uurteinen.


title: Jauhosavikka

text: Jauhosavikan näköislajeja ovat pohjanjauhosavikka ("Chenopodium suecicum"), punasavikka ("Chenopodium rubrum"), hyvänheikinsavikka ("Chenopodium bonus-henricus") ja kylämaltsa ("Atriplex patula").


title: Jauhosavikka

text: Jauhosavikka on levinnyt ihmisen mukana erittäin laajalle ympäri maailman lukuun ottamatta arktisimpia alueita. Laji on alkujaan lähtöisin Euraasiasta. Suomessa jauhosavikka on yleinen laji koko maassa aivan pohjoisinta Lappia lukuun ottamatta. Kemin korkeudelle saakka laji on muinaistulokas, pohjoisempana se on vakiintunut uudistulokas.


title: Jauhosavikka

text: Jauhosavikka on tyypillinen kulttuurin seuralainen ja viihtyy multavassa typpipitoisessa maassa asutuksen läheisyydessä. Sitä tavataan esimerkiksi pelloilla, puutarhoissa, pihoilla, tienvarsilla, kaatopaikoilla, joutomailla ja joskus myös rannoilla.


title: Jauhosavikka

text: Hankalan rikkakasvin jauhosavikasta tekee sen runsas siementuotto: pölytyksen onnistuessa yksi yksilö tuottaa noin 3 000 siementä, joiden itävyys säilyy maassa yli 10 vuotta. Tämän takia peltoneliöllä voi olla siemeniä mullassa tuhansia, joten rikkamyrkyistä huolimatta uusia taimia syntyy pelloille jatkuvasti. Useimmat rikkamyrkyt kuitenkin tehoavat hyvin kasvin torjunnassa.


title: Jauhosavikka

text: Myös puutarhoissa jauhosavikka on ikävä rikkakasvi, sillä se kilpailee varsinaisten viljelykasvien kanssa viemällä syväjuurisena kasvina maasta ravinteita. Koska kasvi on yksivuotinen ja lisääntyy ainoastaan siemenistä, on tärkeätä poistaa kukinnot kasvin torjumiseksi. Muhevasta mullasta kasvi on helppo poistaa kitkemällä. Jauhosavikka ei lisäänny juuren paloista.


title: Jauhosavikka

text: Jauhosavikkaa on käytetty ihmisravinnoksi ja eläinten rehuksi jo pitkään. Esimerkiksi Tanskasta on löydetty jauhosavikan siemeniä parituhatta vuotta vanhoista muumioituneista suoruumiista. Pula-aikoina sen siemeniä on käytetty jauhojen jatkeena hätäruokana. Jauhosavikkaa voidaan käyttää ravinnoksi tuoreena pinaatin tapaan, salaattina tai sitä voi myös pakastaa ryöpättynä. Nitraattipitoisten kasvupaikkojen takia sen käytössä kuitenkin pitää olla varovainen. Kasvi sisältää myös runsaasti oksaalihappoa, joten se sopii huonosti esimerkiksi munuaisvikaisille. Jauhosavikan eteeriset öljyt sisältävät peroksidi-monoterpeenejä, esimerkiksi askaridolia (CHO).


title: Jauhosavikka

text: Jauhosavikka on sukua inkojen ruokakasvi kvinoalle ("Chenopodium quinoa").


title: Clay Aiken

text: Clayton Holmes ”Clay” Aiken (alkuperäiseltä sukunimeltään Grissom, s. 30. marraskuuta 1978) on yhdysvaltalainen poplaulaja ja poliitikko. Hän nousi yleisön tietoisuuteen osallistuttuaan "American Idoliin" ohjelman toisella tuotantokaudella vuonna 2003. Hän sijoittui toiseksi häviten täpärästi Ruben Studdardille. RCA Records -levy-yhtiö tarjosi Aikenille levytyssopimusta, ja hänen esikoisalbuminsa "Measure of A Man" julkaistiin vuoden 2003 lopulla.


title: Clay Aiken

text: Vuonna 2014 Aiken pyrkii Yhdysvaltain kongressiin. Hän voitti demokraattisen puolueen esivaalit Pohjois-Carolinassa vastaehdokkaansa kuoltua äkillisesti.


title: Clay Aiken

text: Clay Aiken syntyi ja varttui Raleighin kaupungissa Pohjois-Carolinassa. Teini-ikäisenä hän esiintyi monissa paikallisissa musikaaleissa ja liittyi Raleighin poikakuoroon. Hän vaihtoi sukunimensä Grissomista Aikeniksi heti ollessaan tarpeeksi vanha. Aiken on hänen äitinsä tyttönimi. Vaikka "American Idol" aiheutti viivästystä hänen opintoihinsa, Aiken valmistui Pohjois-Carolinan yliopistosta Charlottesta erityisopettajaksi vuonna 2003.


title: Clay Aiken

text: 21. toukokuuta 2003 Aiken hävisi American Idol -tittelin suhteellisen niukasti runsaalla 130 000 tuhannella äänellä – ääniä annettiin kokonaisuudessaan yhteensä 24 miljoonaa. Häviö ei kuitenkaan hidastanut hänen suosiotaan. Ensimmäinen single "Bridge over Troubled Water" / "This Is the Night" myi platinaa ja nousi Billboard Hot 100 -listalla suoraan ykköseksi. Single myi esimerkiksi Kanadassa kuusinkertaista platinaa.Ensimmäisestä albumista "Measure of a Man" (2003) tuli menestys, sillä ensimmäisen viikon jälkeen sitä oli myyty jo yli 600 000 kappaletta ympäri Yhdysvaltoja. Levy sisältää kappaleet "Invisible", "The Way" ja "I Will Carry You".


title: Clay Aiken

text: Toinen albumi, jouluinen "Merry Christmas With Love "(2004), sai myös hienon vastaanoton, ja sitä myytiin kaksi miljoonaa kappaletta maailmanlaajuisesti.


title: Clay Aiken

text: Kolmas albumi "A Thousand Different Ways"(2006) sisältää monia legendaarisia kappaleita, jotka Aiken otti ja muutti täysin uudenlaisiksi balladeiksi. Esimerkiksi Bryan Adamsin "Everything I Do (I Do It For You)" ja Elton Johnin "Sorry Seems to be the Hardest Word" kokivat pieniä muutoksia, mutta samalla Aiken tuo oman tunnelmansa lauluun, ja se on hienoa kuunneltavaa.


title: Clay Aiken

text: Aikenin neljäs albumi "On My Way Here" julkaistiin 2008. Myöhemmin hän vaihtoi levy-yhtiötä Decca Recordsiin. Hänen viides albuminsa "Tried and True" ilmestyi 1. kesäkuuta 2010.


title: Clay Aiken

text: Jotkut Clay Aikenin ihailijat kutsuvat itseään nimellä "Claymates", ja esimerkiksi kanadalaiset fanit ovat kehittäneet nimen "Claynadians". Aiken äänestettiin lempireality-tähdeksi vuonna 2003 ja People-lehden kyselyssä helmikuussa 2006 hänet äänestettiin suosikiksi "American Idolin" osallistujista.


title: Clay Aiken

text: Lähellä Aikenin sydäntä ovat apua tarvitsevat lapset. Hän tekee työtä sekä amerikkalaisten että kehitysmaiden lasten hyväksi.


title: Clay Aiken

text: Aiken perusti Bubel-Aiken Foundation -nimisen säätiön 28. heinäkuuta 2003. Hän oli ennen osallistumistaan "American Idoliin" ollut opiskelujensa vuoksi tekemisissä Diane Bubelin pojan Miken kanssa, joka on autistinen. He huomasivat, että monet ovet pysyvät tällaisilta lapsilta suljettuina ihmisten tietämättömyyden takia. Säätiön tarkoituksena on toimia siltana sen kuilun yli, joka on erityislasten ja heitä ympäröivän maailman välillä.


title: Clay Aiken

text: Vuonna 2004 Aiken nimitettiin UNICEFin hyvän tahdon lähettilääksi tehtävänään auttaa kaikkia lapsia kaikkialla saamaan opetusta. Aiken on myös vieraillut esimerkiksi Indonesiassa tsunamikatastrofin jälkeen ja tehnyt paljon töitä järjestölle.


title: Clay Aiken

text: Clay Aiken tunnustautui homoksi yhdysvaltalaisen People-lehden 26. syyskuuta 2008 ilmestyneessä numerossa. Hän poseeraa kannessa vastasyntyneen poikansa kanssa. Lapsi sai alkunsa keinohedelmöityksen avulla. Äiti on Aikenin pitkäaikainen ystävä ja yhteistyökumppani Jaymes Foster, jonka veli puolestaan on kanadalainen säveltäjä-tuottaja-muusikko David Foster.


title: Fantasia Barrino

text: Fantasia Monique Barrino, taiteilijanimeltään Fantasia, (s. 30. kesäkuuta 1984 High Point, Pohjois-Carolina) on yhdysvaltalainen laulaja, joka voitti "American Idol" -kykyjenetsintäkilpailun kolmannen tuontantokauden vuonna 2004.


title: Fantasia Barrino

text: Finaalissa kilpailijat saivat yhteensä 65 miljoonaa ääntä, jotka ratkaisivat voittajan 25. toukokuuta 2004. Äänimäärä oli 24 miljoonaa enemmän kuin vuosi aiemmin. Fantasia voitti lopulta toiseksi tulleen Diana DeGarmon 1,3 miljoonalla äänellä.


title: Fantasia Barrino

text: Barrinon veli esiintyi koelauluissa "American Idolin" kahdeksannella kaudella, mutta ei selviytynyt Hollywoodiin asti.


title: Fantasia Barrino

text: Fantasian esikoisalbumi "Free Yourself" (2004) nousi Yhdysvaltain listalla kahdeksanneksi ja myi tuplaplatinaa eli yli kaksi miljoonaa kappaletta. Vuonna 2006 hän julkaisi toisen albuminsa "Fantasia" ja vuonna 2010 kolmannen albumin "Back to Me". Neljäs albumi "Side Effects of You" ilmestyi vuonna 2013.


title: Kuvansi

text: Kuvansi on Joroisten kunnan toinen taajama kirkonkylän ohella. Kuvansi sijaitsee Joroisten kunnan pohjoisosassa, valtatie 5:n varrella, aivan Varkauden kaupungin rajalla. Rajana tällä kohden on Sorsakosken suunnasta laskeva Kuvansinjoki. Taajamassa on asutuksen lisäksi pienteollisuutta ja joitain palveluja.


title: Sorrento

text: Sorrento on kaupunki Napolinlahden rannalla Sorrenton niemimaalla Campaniassa Italiassa. Siellä on vajaat 17 000 asukasta.


title: Sorrento

text: Kaupunki on suosittu matkailukohde, ja sieltä on lyhyt matka muun muassa Vesuviuksen tulivuorelle, Napoliin, Amalfin rannikolle ja Caprin saarelle.


title: Dravuni

text: Dravuni on atolli Fidžillä. Se kuuluu Kadavusaarten saariryhmään ja sen pinta-ala on 0,8 neliökilometriä. Saarella on yksi kylä, jossa sen kaikki noin 125 asukasta asuvat.


title: Vatulele

text: Vatulele on tuliperäinen saari Fidžillä. Se sijaitsee 30 kilometriä Viti Levusta etelään. Saaren pinta-ala on 31,6 neliökilometriä. Saari on asutettu ja siellä on neljä kylää, joista suurimmat ovat Taunovo ja Bouwaqa.


title: Limusiini

text: Limusiini (limousiini) on pitkä loistoauto, joka on perinteisesti väriltään musta tai valkoinen. Limusiinin rakenteelle tyypillistä on ohjaamon ja matkustamon erottaminen kiinteällä tai avattavalla ikkunalla.


title: Limusiini

text: Yleensä limusiineja ajavat ammattiautonkuljettajat. Monet limusiinit ovat kuljetusyritysten omistuksessa, mutta suurin osa on silti vuokra-autoja taksien tapaan. Limusiineja voivat vuokrata sekä yksityiset ihmiset että yritykset juhla- ja muuhun vapaa-ajan käyttöön. Limusiineilla kuljetetaan yleensä juhlavieraita, poliitikkoja, virkamiehiä ja yritysjohtajia tai muita merkkihenkilöitä.


title: Limusiini

text: Sana "limusiini" juontuu Ranskan keskiosissa sijaitsevasta Limousinin alueesta. Alun perin sanaa käytettiin autoista, joissa oli avoin ohjaamotila ja suljettu matkustamo, ja nimitys viittasi auton profiilin samankaltaisuuteen Limousinin alueella perinteisesti käytetyn huppumallin kanssa.


title: Shirley Strickland

text: Shirley Barbara Strickland de la Hunty (omaa sukua Strickland, 18. heinäkuuta 1925 Norham – 11. helmikuuta 2004) oli australialainen yleisurheilija ja olympiavoittaja. Hän on juoksumatkojen kautta aikojen menestynein australialainen olympiaurheilija.


title: Shirley Strickland

text: Strickland valmistui Western Australia Universitysta vuonna 1946 ja aloitti seuraavana vuonna urheilun harjoittelun vakavissaan. Vuonna 1948 Lontoon olympialaisissa hän voitti pronssia sekä 100 metrin juoksussa ajalla 12,2 että 80 metrin aidoissa ajalla 11,4. 4x100 metrin viestijoukkueen mukana hän oli hopealla.


title: Shirley Strickland

text: Voitettuaan kolme kultaa ja kaksi hopeaa Kansainyhteisön kisoissa 1950, hänestä tuli olympiavoittaja Helsingin 1952 kisoissa, joissa hän voitti 80 metrin aitajuoksun tehden uuden matkan maailmanennätyksen 10,9. Vaihto-ongelmat estivät Australian voiton pikaviestissä, mutta 100 metrillä Strickland oli jälleen pronssilla.


title: Shirley Strickland

text: Strickland juoksi Puolassa 1955 uudeksi 100 metrin maailmanennätykseksi 11,3. Vuoden 1956 olympialaisissa hän puolusti kultaansa 80 metrin aidoissa ja otti kultaa myös pikaviestissä.


title: Shirley Strickland

text: Urheilu-urallaan Strickland rikkoi tai sivusi maailmanennätystä viisi kertaa (neljä kertaa aidoissa, kerran 100 metrillä) ja oli sen lisäksi viisi kertaa Australian viestijoukkueessa, joka rikkoi tai sivusi viestijuoksun maailmanennätystä. Strickland on ainoa naisten pika-aitojen kaksinkertainen olympiavoittaja.


title: Shirley Strickland

text: Urheilu-uransa jälkeen hän toimi fysiikan ja matematiikan opettajana, mutta toimi myös valmentajana ja urheilun johtotehtävissä. Hän toimi aktiivisesti myös politiikassa. Strickland oli yksi olympiatulen kantajista Sydneyn olympialaisten 2000 avajaisissa.


title: SF

text: SF voi tarkoittaa ainakin seuraavia asioita:


title: Alberto Moravia

text: Alberto Moravia, oikealta nimeltään Alberto Pincherle, (28. marraskuuta 1907 Rooma – 26. syyskuuta 1990 Rooma) oli italialainen romaanikirjailija, journalisti ja poliitikko. Teoksissaan hän tarkastelee nykyajan seksuaalisuutta ja vieraantumista sekä eksistentialismia.


title: Alberto Moravia

text: Moravia sairasti nuorena tuberkuloosin ja oli sen vuoksi parantolassa, jossa kirjoitti ensimmäisen romaaninsa "Välinpitämättömät" (1929). Vuonna 1952 hänelle myönnettiin arvostettu italialainen Strega-palkinto teoksesta "I racconti" (1952).


title: Alberto Moravia

text: Moravian romaanien pohjalta on tehty useita elokuvia, kuten Vittorio de Sican "Kaksi naista" (1960), jonka pääosassa on Sophia Loren, Jean-Luc Godardin "Keskipäivän aave" (1963) ja Bernardo Bertoluccin "Fasisti" (1970).


title: Alberto Moravia

text: Moravia toimi kansainvälisen Pen-klubin puheenjohtajana. Hän oli myös Euroopan parlamentin jäsen vuodesta 1984 kuolemaansa asti. Moravia oli naimisissa kirjailija Elsa Moranten kanssa.


title: Wacken Open Air

text: Wacken Open Air on metallimusiikkiin painottunut kolmipäiväinen musiikkifestivaali, joka järjestetään vuosittain elokuussa Itzehoen kaupungin lähellä pienessä Wackenin kylässä ja sitä ympäröivillä pelloilla Schleswig-Holsteinin osavaltiossa Saksassa. Vuonna 2008 festivaaleilla oli parhaimmillaan päivän aikana yli 75 000 kävijää. Festivaali on maailman suurin metallimusiikkifestivaali.


title: Clã

text: Clã on portugalilainen poprock-yhtye. Se perustettiin marraskuussa 1992. Yhtye julkaisi ensimmäisen albuminsa vuonna 1996.


title: Xutos & Pontapés

text: Xutos & Pontapés on portugalilainen rock-yhtye. Se perustettiin vuonna 1978. Vuonna 2003 yhtye sai valtion kunniamerkin 25-vuotisen uransa ansiosta.


title: Ruben Studdard

text: Christopher Ruben Studdard (s. 12. syyskuuta 1978), tunnetaan paremmin nimellä Ruben Studdard, on yhdysvaltalainen R&B-laulaja, joka nousi kuuluisuuteen voitettuaan American Idolin toisen tuotantokauden, jossa hän voitti täpärästi Clay Aikenin.


title: Ruben Studdard

text: Hän on julkaissut tähän mennessä neljä albumia, "Soulful" (2003), "I Need an Angel" (2004), "The Return" (2006) ja "Love Is" (2009), jotka ovat myyneet Yhdysvalloissa yhteensä yli 2,5 miljoonaa kappaletta. Vuoden 2004 Grammy-gaalassa Studdard oli kappaleellaan "Superstar" ehdolla palkinnon saajaksi kategoriassa paras miespuolisen esiintyjän R&B-esitys; palkinnon voitti Studdardin esikuvakseen mainitseman Luther Vandrossin kappale "Dance With My Father".


title: Maakunnalliset kesäseurat

text: Maakunnalliset kesäseurat ovat vanhoillislestadiolaisten järjestämiä suurempia seuroja, joihin tulee vieraita pääosin seurojen maakunnan alueelta. Maakunnallisia kesäseuroja järjestetään Reisjärven, Jämsän ja Ranuan opistoseurojen lisäksi Alajärvellä, Kolarissa, Laukaassa ja Ivalossa.


title: Maakunnalliset kesäseurat

text: Maakunnallisissa kesäseuroissa on kävijöitä Ivalon parista sadasta Alajärven muutamaan tuhanteen ja opistoseurojen yli kymmeneen tuhanteen. Suurin kävijämäärä on Ranuan opistoseuroissa, joihin saapuu yli 20 000 seuravierasta.


title: Aina Group

text: Aina Group Oyj on Hämeen Sanomat Oy:stä ja Hämeen Puhelin Oy:stä muodostetun konsernin emoyhtiö. Konsernin liiketoiminta-alueita ovat media ja ICT-tekniikka. Medialiiketoimintaa harjoittavat Hämeen Sanomat ja sen tytäryhtiöt (mm. Hämeenlinnan Kaupunkiuutiset, Hämeenlinnan Viikkouutiset ja Iskelmä Janne). ICT-liiketoimintaa harjoittaa AinaCom Oy, johon on yhdistetty mm. Hämeen Puhelin Oy ja Finnet Com Oy.